text:
Tú hevur hesar møguleikarnar
GEVIÐ GÆTUR: Limagjaldið verður framyvir kravt inn sjálvvirkandi hvørt ár.
Vinarliga boðið felagnum frá skjótast til ber í samband broyting av: bústaði, fartlfnr, teldupost-addressu
ella um tú ynskir einhvørja broyting í limaskapi tínum, t.d. um tú ikki vilt vera limur meira, ella kanska bara hvílandi limur.
VÍF tilskilar sær rætt til at hækka limagjaldið um hetta verður samtykt á aðalfundi.
VÍF tilskilar sær rætt til at flyta íðkandi í hægri deild, tá tey eru ov gomul til t.d. U8, U10 o.s.fr.


c: text/html

text:
Nú er somikið áliðið í landskappingini í billard, at bert ein dystur írestar. Hetta er ... Les meira...Baldvinsson og Feilberg strúka avstað
Ósigraðir og langt á odda, tykjast fuglfirðingarnir báðir, Jákup Baldvinsson og Jens Kjartan ... Les meira...Fuglfirðingar beinanvegin á odda
Øll liðini í bestu billarddeildini hava nú spælt eitt umfar, og beinanvegin legði besta ... Les meira...Haldor Holm hattrik til Jákup
Um vikuskiftið varð 29. útgávan av serligu billardkappingini Haldor Holm Cup avgreidd ... Les meira...Fleiri...
Skanna adressu til tína snildfon her.

robotstxt: allowed

filter: keep


text:
Tranuber
Tranuber (frøðiheiti - Vaccinium oxycoccus, Oxycoccus palustris) eru smá reyð ber, sum vaksa á grønum pinkurunnum við smáum, tunnum stelkum. Berini hava ein beiskan og súrligan smakk og verða ofta brúkt til at gera saft burturúr ella til at súlta. Tey innihalda benzoesýru, sum er eitt natúrligt haldevni.
Tranuber og vatnræsisinfektión[rætta | rætta wikitekst]
Vatnræsisinfektión er ein plága fyri nógvar kvinnur og kann vera ring at viðgera. Vanliga verður hon viðgjørd við antibiotika fyri at drepa bakteriurnar, men ofta kemur infektiónin aftur eftir stutta tíð. Aftaná fleiri viðgerðir verða bakteriurnar mótstøðusterkar, og tí eisini sera truplar at viðgerða.
Í undanfarnu øld funnu týskir granskarar útav, at mongdin av hippurinsýru í urininum økist um ein etur tranuber. Hippurinsýra er eitt bakteriutálmandi evni yvir fyri m.a. kolibakterium, sum eru orsøk til vatnræsisinfektión. Hetta varð seinni prógvað av amerikonsku granskarnir Blatherwick og Long.
Nýggari kanningar hava ikki verið eins sannførandi. Orsøkin til hetta er, at í nýggari kanningum verður oftast nýtt tranuberjasaft við sukur, og sukur er økir munandi um trivnaðin hjá kolibakterium.
Evnini í tranuberum forða bakteriunum í, at festa seg til kyknuveggin og nørast. Tískil kunna tranubertilskot minka munandi um sjúkuna. Annar fyrimunur við tranubertilskot er, at tranuber minkar um framleiðsluna av ammoniak. Hetta tálmar urinluktin.


text:
1950
Hendingar[rætta | rætta wikitekst]
- 24. apríl - Kongsríkið Jordan verður sett á stovn.
- 8. november - Løgtingsval: Tjóðveldisflokkurin kemur fyrstu ferð á ting.
- 15. desember - Kristian Djurhuus verður løgmaður í Føroyum.
Føðingar[rætta | rætta wikitekst]
- 13. mai - Stevie Wonder, amerikanskur sangari og sangskrivari.
- 18. juni - Hanus G. Johansen, føroyskur sangari og tónasmiður
- 11. august - Steve Wozniak, amerikanskur teldusnillingur
- 22. august - Kári P., føroyskur sangari og tónasmiður
- 25. august - Jógvan Isaksen, føroyskur rithøvundur
- 8. oktober - Lasse Klein, føroyskur politikari
- 1. november - Gerhard Lognberg, føroyskur politikari
- 5. november - Thorbjørn Jagland, norskur politikari.


text:
Móti
Móti er klædnastílur, litur og snið á nýggjum klæðum, og mótin broytist støðugt. Í til dømis París og New York eru mótahús, sum skipa fyri nýggjum móta, t.d. tvær ferðir um árið (vár- og summarmóti og heyst- og vetrarmóti).
Klæðini eru broytt við tíðini, bæði tilfar og snið. Fyrstu klæði vóru úr djóraskinni og skuldu verja fyri kulda og vætu. Klæði skulu enn líva fyri veðri, men samfelag og móti gera av, hvussu tey skulu vera. Fyrst í 14. øld fóru tey í Evropa at gera klæði, sum sótu væl á kroppinum. Í 16. øld vórðu stívarar settir í konufólkakjólar. Hetta var móti til síðst í 19. øld. Í 1920-árunum broyttist mótin nógv - skjúrtini styttust fyri fyrstu ferð. Upprunaliga skuldi mótin bera boð um, at fólk vóru væl fyri. Vóru nýmótans klæði dýr, kundu rík fólk vísa, at tey høvdu ráð at keypa nýmótans klæði.
Tá ið konufólk høvdu fá rættindi, vóru mótaklæði so trong, at trupult var at røra seg í teimum. Við øktum rættindum broyttust klæðini, so konufólk fingu rørt seg meira ótálmað. Til dømis gjørdust langbuksur nýmótans. Onkur átrúnaður fyrisetur enn, hvussu fólk skulu verða ílatin. Islam ásetur til dømis, at konufólk skulu vera sømiliga ílatin, tá ið tey fara út.
Í øldir er mótin broyttur eftir broyttum lívshátti.
Innihaldsyvirlit
Føroyskur móti[rætta | rætta wikitekst]
Føroyskir mótaskaparar eru gitnir fyri hendig og vøkur klæði [1].
Faroese Fashion er føroyskt mótavirki, stovnað í 1982. Fyritøkan hevur deildir í mongum londum í Norðurevropa. Faroese Fashion sniðgevir og framleiðir klæðir úr føroyskum tilfarið. Rannvá í Baianstovu stendur fyri sniðgevingini og hevur arbeitt við ullint pløgg síðan 1962. Klæðini hjá Faroese Fashion vera gjørd eftir máti til tann einstaka, men tað ber eisini til at ogna sær klæðir eftir standard máti. Faroese Fashion er sniðgeving í ull.
Eisini úr stóra útheiminum, eitt nú USA, fær Faroese Fashion fyrispurningar. Prinsessa Alexandra ber eisini búna frá Faroe Fashion. Ranvá í Baianstovu hevur gjørt bundin pløgg úr føroyskari ull síðan 1982 og haft framsýningar millum annað í Norðlandahúsinum í Tórshavn. Fashion Faroe, sum sniðið eitur, verður selt í Føroyum, Íslandi og Danmark.
Í døgunum 18. - 20. november 2010 var Faroe Islands Designer Showcase í London. Uttanríkisráðið skipaði fyri hesum tiltaki, sum var hildið í einum mótahandli í Soho í Westminster. Í tveir dagar tóku tær móti bretskum fjølmiðlum og innkeyparum. Sera nógv kom burturúr og enntá blaðið Vogue kom ein túr forbí [2].
Amerikanskur móti[rætta | rætta wikitekst]
Snøggastu klæði gera mótaskaparar. Handilshús teirra eita mótahús, og í New York City eru mong. Fólk, ílatin í nýggjastu móta, sýna fram klæði í mótaframsýningum.
Í 1960-árunum gjørdist ungfólkið í Amerika meira sjálvstøðugt. Stuttskjúrtið hjá konufólki varð tekin um lívsfrælsið. Fyrst í 1990-árunum varð aftur móti at ganga í stuttskúrti. Best umtóktu dansir í 1920- og 1930-árunum, til dømis charleston, ávirkaðu eisini konufólkamótan í USA.
Cowboybuksur[rætta | rætta wikitekst]
Um 1850 heitti ein gullgravari í Norðurkalifornia á Levi Strauss (1829 - 1902) og bað hann seyma sær haldgóðar buksur, tí ullintu brøkurnar slitust so skjótt. Úrslitið varð fyrstu cowboybuksur, úr denim, sum er sterkt bumullartilfar. Buksurnar vórðu litaðar bláar við litevni úr náttúruni, blue indigo. Tær vóru bíligar, haldgóðar og lættar at vaska. Fyrstu Levis-lýsingarnar vistu, hvussu haldgóð klæðini vóru.
Danskur móti[rætta | rætta wikitekst]
Danmark hevur stóran klædnaútflutning. Í "Danmarks Designskole" í Keypmannahavn og "Kunsthåndværkerskolen" í Kolding fáa fólk útbúgving sum klædnaskaparar. Tey læra at skapa, tekna og gera klæði.
Danin, Erik Mortensen, gjørdi í mong ár vøkur klæði fyri mótahúsið Balmain í París.


text:
Desember, 2019
Sun29Des20:00FeaturedMarius20:00 Reinsaríið
Um tiltak
Marius hevur aftur í ár gjørt av at enda eitt hendingarríkt ár við einari konsert í Reinsarínum. Tónleikurin hevur ein melankolskan undirtóna við ótrúliga vøkrum sangi, tónalagi og brúsandi instrumenteringum frá
Um tiltak
Marius hevur aftur í ár gjørt av at enda eitt hendingarríkt ár við einari konsert í Reinsarínum.
Tónleikurin hevur ein melankolskan undirtóna við ótrúliga vøkrum sangi, tónalagi og brúsandi instrumenteringum frá vælspælandi og samansjóðaða bólkinum, ið er samansettur av tættum vinum hjá Mariusi.
Marius fekk sítt stóra gjøgnumbrot í í 2015, tá hann gav út fløguna Home. Fløgan var eisini útgivin í Týsklandi og Danmark, har hon fekk góð ummæli og varð fylgd upp av konsertferðum í Týsklandi, Ruslandi og Danmark.
Uppfylgjarin Portur kom út í juni 2018, har teir høvdu útgávukonsert í Norðurlandahúsinum fyri einum fullum sali. Eftir hetta hava teir havt nógvar konsertir í Føroyum og fleiri konsertferðir í Danmark. Bólkurin vann eina Faroese Music Award fyri ársins fløgu í 2019 og vóru í apríl á einari væleydnaðari konsertferð í Týsklandi.
Sunnudagin 29. desember kanst tú uppliva teir her í Reinsarínum.
Nær
(Sunnudag) 20:00
Hvar
Reinsaríið
Atgongumerki
Prísur 200,00 DKK
You can not buy more than available tickets, please try again!
Er lagt í kurv! Sí kurv | Til kassan


text:
Heilsuverkið skal styrkast
30. august 2015
Sambandsflokkurin vil geva viðgerðartrygd til allar borgarar
Veiku bólkarnir í samfelagnum skulu hava best møguligar umstøður. Tað hevur Sambandsflokkurin altíð arbeitt fyri. Málið er, at vit eru á sama støði, sum okkara grannalond, ið verða mett at hava heimsins bestu vælferðarskipanir.
Tí hevur Sambandsflokkurin sett sær fyri, at raðfesta bíðitíðina fyri tey, ið hava fingið tilvísing ella eru í viðgerð - tað er m.a. tað, ið eitt vælferðarsamfelag skal bjóða sínum borgarum. Vit eiga at seta okkum sum mál, at ongin skal bíða longur enn 1 mánað, frá mistankin um sjúku er staðfestur, til viðgerðin verður sett í gongd. Hetta er til gagns fyri borgaran og samfelagið.
Vit mugu leita nøkur ár aftur í tíðina, fyri at síggja, hví pengar mangla til veikar bólkar.
Sambandsflokkurin mótmælti harðliga niðurskurðinum í ríkisveitingini, ið bleiv gjørdur uttan nakra sum helst útrokningar av fylgjunum, sum hetta fekk á framtíðar vælferðarsamfelagið. Niðurskurðurin bleiv gjørdur í óðum verkum, yvir nátt, tí at fullveldissamráðingarnar vóru slitnaðar og fullveldissamgongan hevði mist alt á gólvið.
Tíbetur lukkaðist ikki at loysa okkum úr Ríkisfelagsskapinum, men prísurin fyri miseydnaðu royndina var høgur, tí okkurt mátti gerast ístaðin. Endin varð, at ríkisveitingin bleiv skorðin við 1/3 svarandi til kr. 366 mió. Eftir at niðurskurðurin var gjørdur, vórðu tær eftirverandi 615,5 mió. eyðmerktur til at verða; Heilsuverkið 283,6 mió., fólkapensjón 213,3 mió., serforsorgin 117 mió. og Fiskivinnuroyndir 1,6 mió.kr.
Tað mangla 700 mió. á inntøkusíðuni hjá landskassanum í 2015.
Ríkisveitingin er ætlað til ávís vælferðarøki í Føroyum, ið Føroyar og Danmark fíggja í felag. Tak t.d. føroyska heilsuverkið, ið er eitt av hesum felags málum.
Útreiðslurnar í heilsuverkinum eru øktar við uml. 87 prosentum, frá kr. 518 mió. í 2004 til kr. 968 mió. í 2015. Hesa øking hevur landskassin fíggjað einsamallur, hóast hetta er eitt felagsmálsøkið, og tað kostar í vælferðartænastuni hjá heilsuverkinum, ið er skorin heilt inn á bein. Hetta er ein beinleiðis avleiðing av ábyrgdarloysinum undir fullveldislandsstýrinum.
Tað hevur verið undirskot mestsum á hvørjum árið síðani ríkisveitingin bleiv skorðin og fastfryst.
At peningar mangla til vælferðina, er ein beinleiðis avleiðing av tí ørvitisgerð, ið bleiv gjørd yvir nátt, uttan nakra sum helst útgreiningar yvir tær vanlukkuligu avleiðingar, hetta kom at hava fyri vælferðina í Føroyum, tí projekt "Fullveldið" var kollsiglt.
Fullveldisflokkarnir mugu siga Føroya Fólki hvar pengarnir sum mangla til vælferðarøkini skulu koma frá.
Bárður S. Nielsen, løgtingsmaður
Valevni Sambandsfloksins til løgtingsvalið
RN
Aftur


text:
Umsókn um grundstykki
Reglugerð fyri grundstykkjalistan hjá Runavíkar kommunu
- Frá 01.06. 2014 skulu allar umsóknir til grundstykkjalistan verða skrivligar.
- Umsóknin verður sett á grundstykkjalistan, tá umsøkjarin hevur goldið kommununi tað til eina og hvørja tíð ásetta depositum.
- Fyri at vera settur á listan, skal umsøkjarin vera
- Fyltur 18 ár
- Ikki eiga kommunalt ella privat grundøki í Runavíkar kommunu ella vera giftur ella samlivi við persón, ið eigur slíkt grundøki
- Hava inngoldið kr. 20.000,- í depositum. Upphæddin verður trekt av søluprísinum fyri grundøkið, tá hetta verður útlutað
- Velur umsøkjari av eini ella aðrari orsøk at lata seg strika av aftur listanum, verður upphæddin goldin aftur uttan rentur.
- Umsøkjari, ið stendur fremst á listanum, fær fyrst boðið grundøki.
- Umsøkjari, sum sambært grundstykkjalistanum fær boðið kommunalt grundøki, men ikki hevur møguleika at taka av tilboðnum, kann, um hann ynskir tað, varðveita plássið á gundstykkjalistanum. Hetta kann tó bert gerast tvær ferðir, og verður umsøkjarin strikaður av listanum, um hann ikki tekur av triðju ferð.
- Um umsøkjari ella hjúnafelagi/samlivari eiga hús, tá hann søkir um ella fær tilboð um kommunalt grundøki, kann hann ikki fáa játtað grundøki frá kommununi, fyrrenn váttan fyriliggur uppá at húsini verða seld.
- Nevndu reglur verða at galda fyri grundstykkjalistan hjá Runavíkar kommunu, og verða stýrdar umsitingarliga.
- Møgulig frávik frá reglunum kunnu bert góðtakast, tá talan er um serstakar grundir, og skal Byggi- og býarskipanarnevndin í hvørjum einstøkum føri góðkenna hesi.


text:
2019-2020
Mánadagur 19. august: Fyrsti skúladagur
Heystfrítíð: leygardagur 12. oktober – sunnudagur 20. oktober
Jólafrítíð: leygardagur 21. desember - sunnudagur 5. januar
Vetrarfrí: leygardagur 15. februar – týsdagur 18. februar
Páskafrítíð: leygardagur 4. apríl - mánadagur 13. apríl
Dýri biðidagur: fríggjadagur 8. mai
Kristi Himmalf.: hósdagur 21. mai
Seinasti undirvísingardagur: hósdagur 15. mai
Hvítusunnufrítíð: leygardagur 30. mai - mánadagur 1. juni
Seinasti skúladagur: fríggjadagur 26. juni (prógvhandan)
Summarfrí: leygardagur 27. juni - sunnudagur 16. august
Allir dagar nevndir omanfyri eru frídagar (tó ikki seinasti undirvísingardagur!).


text:
4.10 Ein spælari kann ikki í sama leikumfari spæla á fleiri liðum. Undantikið tó U-spælarar, sum óansæð reglunum í stk. 4.5 og stk. 4.6 hava loyvið at spæla á einum av vaksnamannaliðunum hjá sínum felagi eisini sama leikumfar, sum teir spæla dyst í unglingadeildini, smb. stk. 4.6.
Í sambandinum millum unglingalið og eitt slíkt vaksnamannalið eru reglurnar í stk. 4.4, 4.6 og 4.7 ikki galdandi. Men hesar reglur eru tó galdandi fyri unglingaspælarar, sum spæla á ymiskum unglingaliðum fyri seg og ymiskum vaksnamannaliðum fyri seg.
4.11 Somu serreglur, nevndar í stk. 4.8, sum eru galdandi U18, eru eisini galdandi fyri U18 gentur.
4.12 Ein settur, men ikki spældur dystur, hvørki loysir ella bindur ein spælara.
4.13 Um annað liðið ikki møtir til ein dyst, og hitt møtta liðið av teirri grund verður vinnari, verður dysturin roknaður sum spældur. Ein dystur, sum ikki verður liðugt spældur, verður eisini roknaður sum spældur, um annað liðið verður sett sum vinnari. Ein settur, og við fráfaringartíðina ikki avlýstur dystur, og ein dystur, sum ikki verður liðugt leiktur og ikki hevur nakran vinnara, kann aldrin gera ein spælara á lægri liði ólógligan, um hann sama dag spælir á lægra liðnum.


text:
Lýsing
Skeiva Pakkhús leitar eftir tænara
Skeiva Pakkhús leitar eftir tænara at arbeiða tvey kvøld um vikuna ella fleiri – herímillum annanhvønn fríggja- og leygardag.
Skeiva Pakkhús er ein matstova, sum borðreiðir við mati við íblástri úr Italia, og á vínkortinum er næstan bara italskt vín.
Upplatingartíðirnar eru mánadag-fríggjadag kl. 18-24 og leygardagar kl. 18-02.
Vit vænta, at tú ert fylt/ur 18 ár, at tú ert tænastusinnað/ur og at tú hevur áhuga fyri mati og víni.
Áhugaði kunnu senda eina umsókn til matstovuleiðara: esther@skeivapakkhus.fo


text:
Havnar Sjónleikarfelag: Í 240 ár hava havnarfólk spælt sjónleik, og søgan um sjónleikin í býnum fylgir neyvt søguni um, hvussu Havnin mentist til ein modernaðan bý. Sjónleikur var týðandi partur av tí, sum eyðkendi vaksandi borgarastættina í 19. øld, og fyri tjóðskaparrørsluna var sjónleikur ein savnandi máttur. Í 20. øld fekk sjónleikurin kapping frá biografum, sjónvarpi og hópin av øðrum nýggjum tilboðum, men einki hevur megnað at steðga áhaldandi menningini av sjónleikinum í býnum.
Í 2018 varð hátíðarhildið, at 100 ár vóru liðin, síðani sjónleikarar stovnaðu Havnar Sjónleikarfelag. Ein partur av 100 ára hátíðarhaldinum var at fáa søguna um sjónleikin í Havn skrivaða. Í bókini verður greitt frá tí, sum Svabo skrivaði um borgarliga mentan í Vágsbotnstíðini, og søgan um sjónleikin verður fylgd gjøgnum alla 19. øld og fyrstu árini av 20. øld, fram til Sjónleikarfelagið varð stovnað.
Greitt verður frá, hvussu tað eydnaðist Havnar Sjónleikarfelag at fáa bygt Sjónleikarhúsið, og søgan um virksemið í húsinum verður fylgd gjøgnum bæði ringar og góðar tíðir, bretska herseting og mangt annað fram til 1951, tá ið formaðurin Hans Andrias Djurhuus doyði.
Um tíðina eftir 1951 greiða Eyðun Johannessen og nakrir formenn frá sínum virksemi. Tikið verður saman um ymiskar tættir av søgu felagsins, og greitt verður frá størstu leikuppsetingunum síðstu 70 árini. Aftast í bókini er yvirlit yvir allar leikir, sum hava verið í Sjónleikarfelaginum, við nøvnunum á øllum teimum, sum annaðhvørt hava spælt við ella á annan hátt luttikið í leikuppsetingum.
Um tú veitst okkurt, sum VP ikki veit - skriva so til vp@vp.fo


text:
Hæddarpunkti á Ólavsøkuni fyri Hvirluna er uttan iva skrúðgongan. Har hevur felagið verði við síðan tað var stovna í 2008. Hetta fjóru ferð at limirnir í flottu reyðu, svørtu og hvítu búnunum stóðu og bíðaðu í Kommunuskúla garðinum. Hóast felagið enn er ungt, og limatalið ikki er stórt, so smæddist mann ikki burturímillum, tí at næstan triðji hvør limur var komin at ganga skrúðgongu í ár.
Flaggberðin hesaferð var Trygvi Laksáfoss, ið hevur gingi undan í ár við at kempa, ikki bara í kapping, men til hvørja tí einastu venjing. Úrslitini hevur hann eisini fingið, tí metini hjá honum eru flutt rættuliga munandi. T.d. er metið á 100 m teininum skorið við næstan 0,7 sekundum.
Eins og flest onnur feløg í Tórshavn, so hjálpir Hvirlan við á Ólavsøku. Hesaferð mannar felagið bamsutombola bás saman við H71. Tað er deiligt at limirnir í felagnum bakka upp um hetta og vilja lána felagnum 2 tímar á Ólavsøku at standa í básinum. Longu frá byrjan var básurin væl vitjaður, og tað er stuttligt at síggja glað børn – smærri sum størri – fara avstað við eini bamsu í føvninginum.


text:
Tað var í einum sunnudagsskúla í Grafton í statinum West Virginia, at Ann Reeves Jarvis í 1876 endaði eina bøn við orðunum: “Eg vóni og biði um, at onkur einaferð fer at stovna ein mammudag til at heiðra hana fyri ta makaleysu tænastu, hon gevur mannaættini í øllum lívsins viðurskiftum. Hon hevur tað uppiborið.”
Eitt av børnunum í sunnudagsskúlanum var 12 ára gamla dóttur hennara Anna Jarvis, sum hoyrdi bønina og legði sær hana í geyma. Seinni fór Anna Jarvis í skúla, fekk eina útbúgving og stóð seg væl í vaksna lívinum, har hon eitt nú arbeiddi í einum banka, bleiv nevndarlimur í einum lívstryggingarfelag og partaeigari í eini hýrivognsfyritøku.
Hetta var ikki so vanligt fyri eina kvinnu í 19. øld, men í øllum tí, hon gjørdi, fekk hon dyggan stuðul frá mammu síni, ið var errin um øll framstigini, sum dótturin gjørdi í lívinum.
Tá pápi hennara doyði í 1902, heitti Anna Jarvis á mammu sína um at flyta til Philadelphia og koma at búgva hjá sær. Tá so Ann Reeves Jarvis í 1904 fekk hjartatrupulleikar, valdi hon at eftirlíka ynskinum hjá dóttrini og flutti til Philadelphia at búgva. Anna Jarvis var um mammu sína, til hon doyði 9. mai í 1905, 72 ára gomul.
Anna Jarvis hevði ongantíð gloymt tað, sum mamman hevði sagt í bønini fyri nógvum árum síðani, og 10. mai í 1908, trý ár eftir at mamman var deyð, skipaði hon fyri eini minningargudstænastu til heiðurs fyri mammu síni og øllum øðrum mammum.
Stríddist móti marknaðarkreftunum
Í árunum, sum komu, brúkti Anna Jarvis sína orku til at fáa myndugleikarnar at gera “Mother’s Day” til ein almennan frídag. Hon skrivaði til handilseigarar, kirkjuligar samkomur og politikarar bæði í statinum og í Washington D.C. fyri at gera dreymin hjá mammuni til veruleika. Og stríðið gav úrslit. So líðandi varð Mammudagurin tikin upp í fleiri øðrum statum, eins væl og í Kanada, Meksiko, Kina og Japan, og í 1914 rakk hon endiliga málinum, tá amerikanski forsetin Woodrow Wilson lýsti Mammudagin at vera ein frídag um alt landið.
So líðandi bleiv Mammudagurin eisini eitt handilsligt fyribrigdi. Anna Jarvis stríddist ímóti handilsligu áhugamálunum, sum hóttu við at køva upprunaliga boðskapin við degnum. Frá byrjan av hevði hon brúkt ein hvítan nelik sum frámerki fyri dagin, og hon helt lítið um, at handilsvinnan fór at gera serlig kort og selja góðgæti og blómutyssir í sambandi við Mammudagin:
“Eitt prentað kort merkir einki, uttan tað, at tú er ov latur til at seta teg niður og skriva til kvinnuna, sum hevur gjørt meira fyri teg enn nakar annar í verðini. Og góðgæti! Tú kanst taka bomm við til mammu tína og so eta tað mesta sjálvur. Ein penur tanki!”
Men móti sterku handilsligu áhugamálunum kundi Anna Jarvis ikki vinna, og við tíðini bleiv Mammudagurin alsamt meira kommersialiseraður. Hon brúkti ikki bara nógva orku til stríðið, men eisini nógvar pengar. Meðan onnur vunnu pengar burtur úr Mammudegnum, minkaði alsamt burtur av hjá Onnu Jarvis, og hon noyddist at flyta inn hjá systrini, til hon í 1944 flutti á ellisheim.
Anna Jarvis doyði 24. november í 1948, 84 ára gomul, og varð jarðað undir liðini á mammu síni. Hon varð ongantíð gift og fekk eingi børn.
Brúka milliardir
Men Mammudagurin livdi víðari og livir enn í dag, meir enn 100 ár eftir, at Woodrow Wilson gav honum eitt pláss í amerikanska kalendaranum, og hevur nú spjatt seg til allan knøttin.
Í USA er Mammudagurin í dag ein av best umtóktu døgum til at fara á matstovu at eta. Hjá handlum, sum selja gimsteinar og prýðislutir, er hetta ein av týdningarmestu døgunum fyri umsetningin, og kanningar vísa, at amerikanarar brúka umleið 2,6 milliardir dollarar til blómur, 1,5 milliard til forkelandi gávur so sum wellness og spa, og 68 milliónir dollarar til kort.
Og hóast summi eru samd við Onnu Jarvis, at dagurin ikki verður brúktur til tað, hann upprunaliga átti at verið, halda onnur uppá, at um Mammudagurin ikki hevði yvirlivað, hevði tað ikki verið fyri handilsvinnuni, sum hevur sett hann á breddan mestsum heilt frá byrjan.
Í flestu londum, eisini í Føroyum, verður Mammudagurin hildin annan sunnudag í mai – í ár verður hann so 8. mai – men í Svøríki og Fraklandi er hann síðsta sunnudag í mai. Í fleiri eysturevropeiskum londum verður Mammudagurin hildin 8. mars, sama dag sum altjóða kvinnudagin, men í Noregi verður hann hildin longu annan sunnudag í februar.


text:
Jólini og gamlaárskvøld 2018 eru stillisliga farin um sýn, og árið 2019 er so dánt komin á okkara eygsjón. Tá árið fer at halla, hava vit tað soleiðis, at vit hugsa um alt, ið farið er, og um hvat vit nú skula seta út í kortið.
Sum øll vita, eru rembingar úti í stóru verð: kríggj, hungur, flóttafólk, forfylging av kristnum og mangt annað, sum í okkara eygu eru ræðuleikar, sum vit taka frástøðu frá.
Vit her í Sørvágs kommunu liva gott og trygt umfevnd av okkara vøkru fjøllum. Fólkatalið veksur, vinnan hevur tað gott, og útróðurin er við at taka seg upp aftur, so vit hava alla grund til at hyggja fram eftir við vón um góða framtíð.
Tað fyrsta, ið eg fari at tosa um, er, hvussu henda siðvenja kom í lag. Tað var Sørvágs Ungmannafelag altso SUF, sum vóru tey fyrstu, ið komu við tonkunum um eitt nýggjárshald við hornblástri og røðu.
Hugskoti kom frá Rúna Nolsøe, ið fekk íblástur frá nýggjárshaldinum í Vági, ið er víðakent.
Teir, ið so skipaðu fyri bálum og blikkum, vóru Solok sáli, Jóhan Hendrik sáli, Torkil í Vestmanna sáli, Allan, Sjúrður og Kári. Um nakar manglar, so er tað ikki við vilja. Hetta er mær fortalt.
Høgni var so hann, ið trúliga sløkti lyktapelarnar á hvørjum ári, so tað bleiv hugnaligari í bygdini. Hesi og aðrir, sum so komu til seinnu árini, hava verið eldsálir og hava alla tøkk uppiborna, og teir, ið farnir eru um sýn, skulu vit minnast við takksemi og virðing.
Meðan eg eri í gongd við at takka, vil eg vegna Country -& Blues festivalin takka øllum teimum, ið stuðlaðu okkum á ymsan hátt, og vóni eg, at nú komandi festival koma at síggja enn fleiri hjálpsamar hendur niðri á Dungasandi.
Eisini fari eg at takka Sørvágs sløkkulið fyri teirra megnar arbeiði. Altíð klárir har, ið harðast leikar á. John Edvind við sínum monnum, ið hjálpa har, ið hjalpast kann, og hvørja ferð kavi er, ger tað soleiðis, at koyrandi er í bygdini.
Hornokestrið fyri teirra stuðul til allar hátíðarløtur, og trúliga hava verið yviri á Sýnini hvønn fyrsta jóladag og spælt fyri teimum gomlu.
Libanon fyri tað stóra ungdómsarbeiði, og tá løtan býðst, er barnakórið og syngur so vakurt fyri okkum.
Kedron, sum á hvørjum ári hevur nýggjársveitslu fyri børn. Eg sjálv var ein av teimum børnunum, ið var við. Bussur koyrdi okkum frá Miðvági og yvir aftur til Miðvágs.
Skótaarbeiðið, har Borgarhjørt og Tordis samla børnini saman og læra tey at vera vinarlig við hvønn annan og síni medmennisju og ikki minst at hava virðing fyri nattúruni.
Og sum rosinan í pylsuendanum, 07 Vestur og SÍ, fyri teirra megnar arbeiði innan ungdómin. So minnist til øll, farið væl við øllum teimum eldsálum, sum virka í Sørvágs kommunu, tí sum sagt, tey eru gullverd og skulu hava eitt stórt herðaklapp.
Eitt, ið eg eisini havi hug at nevna, er Øssur Berghamar, ið bleiv kosin ársins føroyingur 2018, og má eg siga, at tað hevði hann uppiborið. Tað veit eg av egnum royndum. Tað, hann hevur gjørt og ger fyri føroyingar, ið koma niður til Danmarkar í sjúkraørindum, er so umfatandi, at tað ikki kann lýsast, og hevur hann eisini alla æru uppiborið.
At tað er góður trivnaður í bygdini hevur ótrúliga nógv at siga, og er hetta evnið aktuelt akkurát nú, og fyri at koma inn á tað, má eg fyrst siga, at tað skal helst vera so, at okkara eftirkomarir koma at siga, at "tit gjørdu tað gott".
Var inni á heimasíðuni hjá Sørvágs kommunu og síggi tað gleðiliga at vit hava keypt dansi/bio høllina. Sigi "vit", tí at kommunan eru vit øll, og fari at tí at heita so inniliga á tykkum, ið sita í hesum stólum at hugsa tykkum væl um, áðrenn tit gera eftir ætlan, nevnliga at ríva bygningin niður. Tað er nemt at bróta niður, men eg sigi HVAT SO....
Eg rokni ikki við, at hugsað verður um avleiðingarnir, um tit bróta hendan gamla mentunardepil niður.
Hesi gamli bygningur er fyltur við nostalgi - pør, ið komu saman, og pør, ið fóru frá hvørjum øðrum, grátur og látur alt í einum vavgreyti, og hvør minnist ikki, tá ið Holgar reið á hesti inn í dansistovuna, og bleiv forevigaður á tekning, sum Johannus Haraldsen sáli teknaði, og tekningin bleiv kallað "Wild west í Sørvági".
Jú, stuttligar løtur hava verið í hesum bygningi, og vóni eg, at framtíðar ungu eisini fáa tílíkar løtur. Eitt hús fyri nógvar milliónir er ikki neyðugt, men eitt nýtt tak, nýggj vindeygu, beklædning og vesir í fyrstu syftu hevði gjørt stóran mun. Kanska kundi sjóhiti verið eitt gott og grønt hugskot eisini.
Sjónarmið sum at dansistovan er ólekkur og lukar illa eru sera veik sjónarmið, tá vit síggja, at runt í landinum verða bygningar, ið bæði hava luktað og sæð verri út enn okkara gamli dansi/bio høll.
Eg kann nevna eitt nú Fjøðurreinsaríið í Havn, ið nú kallast Reinsaríið, og sum í dag er eitt kent tónleikastað o.a. Tann bygningurin sá heldur ikki so gott út, áðrenn teir byrjaðu at umvæla.
Okkara bygningur, ið hevur staðið við ongum varma í 360 dagar um árið. Hvat fyri bygningur hevði klárað tað uttan at lukta, og lukt kann mann gera nakað við.
Fleiri hava sagt við meg, "Thordis, tú skalt bara vera glað, at tað verður rivið niður, tí so fart tú betri útsýni út á vánna", men mítt svar hevur verið, "Vil eg hava útsigt fari eg út at ganga nøkur fet, so havi eg alla útsigt sum eg vil hava". Eg vil heldur hava byginingin at standa, so eg komi at hoyra og síggja fólk í góðum lag.
Mítt sjónarmið fyri at friða henda bygning eru sera umráðandi fyri bygdina og okkara umdømi.
Dømi 1: Hoyrdi í ÚF fyri nøkrum døgum síðani, tveir ungar menn, tvær eldsálir, ið vóru farnir undir at seta gamla filmframvísarin í var brúktur at vísa film í gamla Glyvra bio í sand, tí teir halda at tað er so umráðandi at varðveita tað gamla, og eri eg sera samd í tí. Tí er tað so umráðandi at umhugsa støðuna at ríva bygningin niður, tí vit hava bæði filmframvísarinin við tilhoyr, og hartil løriti sum hongur á vegginum, og ikki mist rammurnar, altso bygnignin sjálvan.
Dømi 2: Í øðrum londum, eitt nú í Sydney Australia, har teir gjørdu Operahúsið, brúktu teir milliónir akustikkin, altso ljóði íordan. Her í Sørvági bygdu teir bara, og ánaðu einki um akustikk, men raktu plett.
Dømi 3: Skulu vit hava Country -& Blues festivalin at yvirliva, mugu vit ikki taka sjálvt hjartað í festivalinum. Festivalurin er ein eind av tónleiki og kulissum, og har er bygningurin heilt unikkur. Henning Stærk var bergtikin, tá hann var her og framførdi, og helt fyri, tá hann steig inn í Wild West, at hetta var tað mest orginala í country høpi.
Eisini verður sagt, at vit hava nokk av bygningum í bygdini, og er tað bara gott, men allir hesir bygningar hava síni fingramerkir á. Ynskiligt hevði verið, at ein avtala bleiv gjørd, har 07 Vestur húsið hevði tey smærru tiltøkini, og dansistovan tey størru tiltøkini. Síggi ikki at tað er nakar trupulleiki við øllum hesum bygningum í eini tíð, har ferðavinnan er í menning, og kann hugsast at eksplondera, og tá fáa vit brúk fyri øllum, um vit hava nóg gott hugflog, og eitt er vist, at skula vit hava tað gott í Sørvági, má eitt gott og sterkt samarbeiði saman blíva verðuleiki.
Sørvágur er heimbygd hjá 07 Vestur, og havi eg hoyrt, at teir fáa ein nýggjan venjara í Noreg, og fer hann at arbeiða við eini strategi at brúka og venja ungar leikarar hjá okkum sjálvum. Fari at ynskja 07 Vestur alla eydnu í komandi ári.
Sørvágur er eisini kend sum flogbóltsbygdin. SÍ er í dag størsta ítróttarfelag, tá talan er um íðkandi limir á hægsta føroyska støði, og ikki minst landsliðsumboðan. Men tað hongur í einum tunnun tráð, tí høllin sum verður nýtt hjá hesum leikarum at venja og spæla dystir líkar als ikki mista marki fyri stødd á eini høll har flogbóltur kann leikast. Sostatt hava tey eitt undtaksloyvið sum loyvir teimum at spæla teirra dystir í fimleikarhøllini í Sørvági.
At mest vinnandi flogbóltfelag í landinum ikki hevur eina góðkenda høll at spæla dystir sínar í er als ikki í lagi.
Alt fundarvirksemið hjá SÍ fer fram í skúlakøkinum við vælvild frá skúlanum. Men steypini, sum felagið hava vunnið, liggja spjadd runt í bygdini. Tað er javnan, at foreldur venda sær til felagið at spyrja, hvat tey skulu gera við steypini, sum tey liggja inni við, men er felagið teimum svarskyldugt. Felagið hevur einki stað, har steypini kunnu standa, og vísa allar tær fantastisku løturnar hjá ungdóminum í Søvági í flogbóltshøpi.
Venjing er, sum øll vita, lykilin til góðu úslitini vit hava at vísa á, og har fær SÍ ríkuliga part av hallartímum, og mangan verður ført fram, at ongin annar sleppur framat og tað er ov fá tilboð til breiddina, og tað er ikki gott.
Akkurát hetta vísur at tørvin fyri at fáa eina størri høll við fleiri flogbóltsvøllum inni. Soleiðis kundi elitan, altso tey sum spæla fyri ynski at vinna, vant fyri seg og tey, ið ynskja at hugna sær og hava tað stuttligt uttan at gera stórvegis burturúr, vant í høllini samstundis og havt gleði av hvørjum øðrum.
SÍ sum størsta flogbóltsfelag í Føroyum hevur ikki møguleika at bjóða inn til eina flogbóltskapping. Tey kunna seg ikki at hýsa einari semifinalu, steypafinalu og FM finalu, ella hvat tað nú kundi verið, og hetta verður heldur ikki møguligt, um vit útbyggja verandi høll so nógv um gjørligt.
Kommunan hevði ein fund við Fuglark, har tosað varð um útbygingina, og eg spurdi teir, um hvussu fór at vera, um útbyggingin skjótt fór at vera ov lítil, og svarið var at har kundi ikki byggjast meira út. Har afturímóti gevur ein nýgg høll øllum í íðka ítrótt nýggjar og betri møgulleikar.
Síggið fyri tykkum, at FM finalurnar í flogbólti verða spældar í Sørvági, og at okkara ungdómur, sum er so einastandandi dugnalig kundu leikt alt á heimavølli. Síggið fyri tykkum at fara í eina stóra rúmliga høll um vikuskiftið og sæð okkara bestu lið leikt á langbana við nógvum áskoðaraplássum. Tað hevði verið fantiskt, einki minni.
Harafturat hevði tað verið ómøguligt at íðka innandura í Sørvági, ið alla ta tíð ein umvæling tekur, sostatt hvørva fleiri árgangir, sum ikki koma at spæla flogbólt, og hetta verður ein dyggur smeitur fyri felagið.
Staðsetingin av einari kanska komandi høll fari eg ikki at koma inná. Eg veit, at nógv eru ósamd um tað, men fari ikki og brúkið seinastu grønuplettarnar í bygdini. Minnist til, at tað eru ikki nógv ár síðani, at byggingin fór fram uttan fyri okkara bøgarðar, og tað hugsar ongin um í dag.
Kann ikki lata vera við at brúka orðini hjá Astrid Lindgren í hesum sambandi. "Når mennesker med makt holder op med at lytte, er det på tiden at skifte dem ud".
Eitt, ið eisini er ynskiligt fyri Sørvág, er at fingið Sørvágs Róðrarfelag upp at koyra/sigla, um tit vilja, men ynski teimum góða eydnu við tí.
Nýggjárið er tíðin, har vit ynskja okkum ymiskt, og hetta ynskið er eitt sindur sermerkt.
Fyri nøkrum árum síðan gjørdi ein donsk málnevnd av at útnevna orðið "undskyld" til at verða ársins orð og haldi sjálv, at hetta orðið er ótrúliga týðandi fyri okkum menniskju. At siga orsaka er nakað serligt - bæði fyri tann, ið sigur orsaka, og tann, ið fær umbønina. Ein følir kraftina av orðinum og verður glaður.
Kundi hugsað mær, at vit fóru at brúka orðið meir, tí hvør veit, um tað hevði verið liviligt hjá okkum øllum.
Latið okkum fara inn í nýggja árið við takksemi og trúgv uppá, at tað nokk skal ganga. Tíðin er eisini komin at vísa, at vit ikki eru eins øll somul, og vit mugu góðtaka ymiskleikan hjá menniskjanum og geva øllum rúm.
Til síðst fari eg at ynskja øllum teimum, ið eru sjúk og gomul og ongan góðan eiga, og ikki minst teimum, ið hava mist ein av sínum kæru, eitt gott og fevnandi nýggjár.
Ein nýggjársheilsan fer eisini til tykkum í Bø, Gásadali og Mykinesi. Fyritøkur og vinnu ynski eg eitt eydnuberandi nýggjár, og øllum tykkum, ið eru flutt til bygdina, hjartaliga vælkomin. Og tit, ið eru komin saman her í kvøld, hjartans tøkk fyri, at tit tímdu at lurta.
Latið okkum standa saman til at gera kommunina hjá okkum til ta bestu í landinum, har øll trívast og hava tað gott. Ynski tykkum øllum eitt gott nýggjár og vóni, at tit nú fara at hugna tykkum til tónleikin hjá Holgar og Vinmonnum.
Við nýggjárskvøðu
Thordis Skaalum
Um tú veitst okkurt, sum VP ikki veit - skriva so til vp@vp.fo


text:
Danska verjan
Danska verjan hevur sum sítt høvuðsendamál, at hevda yvirvald Kongsríki Danmarkar og tryggjað tilveruna, sjálvræðisrættin og trygdina hjá Danmark. Hernaðarliga verjan er undir verjumálaráðharranum og verjumálaráðnum. Ovasta hernaðarliga stýrið er verjuovastin og verjuyvirmannaráðið. Tey, ið starvast í verjuni, eru fólk í føstum starvi og verjuskyldug. Ovastarnir hava sersjantar undir sær. Danska verjan er í trimum deildum: herurin, sjóverjan og loftverjan. Harumframt er heimaverja.
Innihaldsyvirlit
Kríggið ímóti IS[rætta | rætta wikitekst]
Síðani 16. oktobur 2014 hevur danska verjan slept 356 bumbum tilsamans í 408 atgerðum móti IS.[1] Donsku bumburnar eru neyvleikastýrdar. Hetta merkir, at tær vera stýrdar við GPS ella lasara. Donsku F-16 flogførini eru sjey í talið, og tilsamans eru 140 mans við í hernaðartiltakinum Operation Inherent Resolve.
Deildir[rætta | rætta wikitekst]
- Hæren (Herurin) (HRN)
- Søværnet (Sjóverjan) (SVN)
- Flyvevåbnet (Flogvápnið) (FLV)
- Hjemmeværnet (Heimaverjan) (HJV)


text:
Trivnaðurin best á Heilsuskúlanum
Kanning av sálarheilsuni í miðnámskulum í Føroyum, sum Annika H. Davisen og Súsanna O. Skaale hava gjørt
Brot úr kanningini:
Næmingarnir á Fiskivinnuskúlanum í Vestmanna siga seg hava lægsta trivnaðin (49,0; SD = 9,3), ímeðan næmingarnir á Heilsuskúlanum í Suðuroy hava hægsta trivnaðin (55,5; SD = 10,4).
Sum nevnt eru føroysku miðnámsskúlarnir ymiskir – tað serliga við Heilsuskúlanum er, at næmingarnir eru væl eldri enn hinir miðnámsskúlanæmingarnir (miðal aldur = 35,6 ár; SD = 12,0). Tí kannaðu vit, um aldur í sær sjálvum hevði eina ávirkan á sálarheilsuna hjá miðnámsskúlanæmingum. Vit gjørdu eina regressiónsanalysu (WEMWBS miðal stigatalið var tann bundni variabulin og aldur tann óhefti), ið vísti ein signifikantan samanhang ímillum stigatal og aldur (p = 0.002). So hvørt sum aldurin økist við einum ári, økist sálarheilsan við 0,1 stigatali.
https://www.gransking.fo/fo/tilfeingi/tidindi/salarheilsan-hja-midnamsskulanaemingum-kannad/
Sí úrslit av kanningini her:
psykolog.fo/upload/tinymce/702fb479be689d869d4bdcacdc16de30fc967cd0.pdf


text:
Orð: Tróndur Olsen
Lag 1: Eivør Pálsdóttir
Lag 2: Vísulag (Velkommen igen)
1. Í Gøtu ein dag
har hendi eitt undur, ei fyrr var tað sæð:
Tað skramblar sum heglingsæl – luftin var klár
tað ýlur av stormi – tó ei rørdist hár,
klettarnir spreingjast, sum snarljós teir traff.
Øll Gøta var paff.
Øll Gøta var paff.
2. Ei undur var í:
Í Tróndargjógv undir Borðoyarlíð
lá Tróndur og rembdist, hann spenti so fast,
at Trølkonufingur í liðinum brast,
og Kellingin datt, hon stóð har so trygt,
og Risin fekk gikt
og Risin fekk gikt
3. Nú vaknaði við
hin gamli í gjónni og royndi eitt stig,
men tungur var bulur og beinini veik,
tó hvat gjørdi Tróndur tá mátturin sveik?
Hann gandaði Geyta í grøvini lá,
so Geyti stóð hjá
so Geyti stóð hjá
4. Teir heilsaðust so.
Hoyr olmussudýrið, mær tørvar eitt boð.
Eg svav her so leingi, eg sigi tær satt,
eg veit ikki hvussu í Føroyum er statt.
Um tingið er sett og um menn lata skatt,
meg lysti at frætt.
meg lysti at frætt.
5. Tað gekk so ein tíð,
og Geyti kom aftur í Borðoyarlíð.
“Jú, nógv er at frætta, teir lesa í bók
um Sigmund og teg og um kalvan teg tók.
Í gandi hvør maður í Føroyum er nú
nógv betur enn tú.
nógv betur enn tú.
6. Teir sigla í logn,
teir rógva og hava ei árar í ogn.
Teir tosa úr Gøtu og suður í Vág,
úr Føroyum til Hetlands eitt ílatog lá;
hin “rómarski” pávin lá deyður ein dag –
brátt vistu teir tað.
brátt vistu teir tað.
7. Men fólkið er smátt,
og kvinnurnar detta um miðjuna brátt.
Á høvdinum bera tær fjarðar og gras,
og eg sá ein mann nýta botn, tá hann las.
Á monnum er pannan so høg, at eg sá
hana aftanífrá.
hana aftanífrá.
8. Og alt letur skatt,
og mjøður er bannaður – jú tað er satt.
Tað mesta av jørðini fór undir kong” –
Tá suffaði Tróndur: “So aftur í song! –
Men sig hvat ger tingið. Nú statt ei og bín!”
“Jú, teir selja grýn!”
“Jú, teir selja grýn!”


text:
Hjá Støkk megnaðu Pinkur Viólin og Smágentur Flykran at gerast bronsuvinnarar, Gentur Vípan gjørdust silvurvinnarar og Kvinnuunglingar Svalan megnaðu at gerast føroyameistarar 2015.
Næsta vikuskifti er aftur fimleikur á skránni, tá HM í estetiskum fimleiki verður í Føroyum. 6 føroysk lið í kvinnuunglingum og kvinnum fara at luttaka í HM, har ímillum Svalan frá Støkk. Hetta verður óivað eitt sera spennandi vikuskifti og somuleiðis eitt stórt upplivilsi fyri fimleikararnar.
Sí úrslit frá FM-undankappingini og FM-finaluni niðanfyri. Nakrar myndir eru eisini.
Inni á Facebook-vangamyndini hjá felagnum ber til at síggja upptøkur av øllum liðunum bæði til undankappingina og finaluna.
Pinkur Viólin bronsuvinnarar 2015
Smágentur Flykran bronsuvinnarar 2015
Gentur Vípan silvurvinnnarar 2015
Kvinnuunglingar Svalan føroyameistarar 2015


text:
CCF 56 C
TSB E 35
1 Bretlands kongur dóttur eigur,
hon kann saks og seym,
fleiri hevur hon biðlarnar,
enn snekkjan rennur í streyma.
2 Bretlands kongur dóttur eigur,
lærir so mangt at vinna,
hon kann bøkur og rúnarmál,
tað reyðargull kann hon spinna.
3 Hana buðust so mangir
kongasynir og jallar,
hon var seg so biðlavond,
hon segði teir burtur allar.
4 Hana bóðu so mangir menn,
kongasynir og sveinar,
hon var seg so biðlavond,
hon bað teir sita heima.
5 Árla var um morgunin,
sól skín bjørt á dag,
sjálvur er riðin Bretlands kongur
í sín dóttur sal.
6 “Hoyr tað, mín hin sæla dóttir,
hví eykar tú mær ta sorg,
at tú noktar hvørjum ráði,
higar kemur í borg?”
7 “Hoyr tað, mín hin sæli faðir,
hugsað havi eg tað leingi,
geva meg inn í nunnukleystur,
geva meg ongum dreingi!
8 Hoyr tað, mín hin sæli faðir,
hugsað havi eg tað eina,
geva meg inn í nunnukleystur,
gifta meg ongum sveini!
9 Hoyr tað, mín hin sæli faðir,
eg sigi tær av tí sanna,
geva meg inn í nunnukleystur,
gifta meg ongum manni!”
10 Frúgvin læt seg við barni ganga
níggju mánar taldar,
til at hennara stundum leið,
hon føðir ein svein so baldan.
11 Frúgvin læt seg við barni ganga
níggju mánar sínar,
til at hennara stundum leið,
hon føðir ein svein so fríðan.
12 Tað var enn, sum oftum er,
duld eru døpul mein,
frúgvin er gingin í høgaloft,
hon føðir ein ungan svein.
13 Sveipar hon hann í klæði,
væl skal ríkum falla,
síðan læt hon presti bera,
Grím bað hon kalla.
14 Sveipar hon hann í klæði rein,
komin til góðar at evna,
síðan læt hon presti bera,
Grím bað hon nevna.
15 Barnið varð borið frá kirkjuni
aftur fyri móður knæ,
meiri legði hon røkt á hann
enn alt sítt gull og fæ.
16 Barnið varð borið frá kirkjuni
aftur fyri móður sín,
meiri legði hon røkt á hann
enn alt sítt gull í skrín.
17 Barnið varð borið frá kirkju heim
aftur fyri móður gáttir,
eg svørji tann eið á mína trúgv,
hon duldi hann, alt hon mátti.
18 Svaraði fyrsta nunnan til,
drotning mundi rósa:
“So verði hann í øllum lutum,
sum faðir og móðir kjósa!”
19 Svaraði onnur nunnan til,
drotning mundi rósa:
“So verði hann í øllum,
sum faðir og móðir kjósa!”
20 Svaraði triðja nunnan til,
við tað gekk hon út:
“Hann skal verða faðirs bani,
valda móður sút.”
21 Síðan legði hon omaná,
tað ikki ryggjast mátti:
“Trý vinnur hann níðingsverk,
øll fái eg at frætta.”
22 Síðan legði hon omaná,
tað ikki ryggjast má:
“Trý vinnur hann níðingsverk,
øllum eg frætti frá.”
23 Hurðin brast í klova,
drotning vildi sova,
báðar hendur um kertið treiv,
hon vildi ikki lata tað loga.
24 Árla var um morgunin,
sól skín bjørt á dag,
frúgvin krevur Ostin jall
fyri seg á tali.
25 “Tú flyt mín son á skógvin út,
lina so mínum kvíða,
lat hann ikki koma fyri míni eygu,
meðan eg eri á lívi!
26 Tú flyt mín son á skógvin út,
lina so míni trá,
lat hann ikki koma fyri míni eygu,
so leingi eg liva má!”
27 Grímur vóks á skógnum burtur
undir reyðum skildri,
lærdi allar listir tær,
sum riddarar kjósa vildu.
28 Árla var um morgunin,
sólin skein so víða,
Grímur og hansara fosturfaðir
báðir á skógvin ríða.
29 “Leingi havi eg á skógnum verið,
mangt ilt fekk at vita,
eg havi ikki hoyrt á míni ævi
faðir og móður gitið.”
30 “Faðir og móðir fjóna teg,
alt tað lið, tú ár,
fyri tær hava nunnur kvøðið,
tú hevur ei frætt ífrá.
31 Faðir og móðir fjóna teg
og øll tín høga ætt,
fyri tær hava nunnur kvøðið,
tað hevur tú ikki frætt.”
32 Gud lati ongan tílíkan son
til tílíkar lutir frista!
Tá vá hann sín fosturfaðir,
tað gjørdi hann tað fyrsta.
33 Árla var um morgunin,
sólin skein so víða,
Grímur klæðist fyri síni song,
hann býður seg út at ríða.
34 Mitt í miðjum grasagaråi
akslar síni skinn,
og so búgvin gongur hann
í høgar hallir inn.
35 Og so búgvin gongur hann
í høgar hallir inn,
sum Bretlands kongur á borði sat
við monnum hundrað fimm.
36 Grímur gekk í hallina inn,
í forðum var tann siður,
hevur nú alt í einum orði,
heilsar og hann biður.
37 Grímur stendur á hallargólvi,
ber upp kvøðu sína:
“Sit væl, reysti Bretlands kongur,
gev mær dóttur tína!”
38 “Hoyr tað, ungi Grímur,
siga vil eg tær inni,
bæði eiga tit faðir ein
og móður fullvæl svinna!”
39 Gud lati ongan tílíkan son
til tílíkar lutir sanna!
Tá vá hann sín sæla faðir,
tá gjørdi hann tað annað.
40 Gud lati ongan tílíkan son
til tílíkar lutir greina!
Tá vá hann sín sæla faðir
við fimtan skutilsveinar.
41 Tað var ungi Grímur,
sveipar seg í skinn,
so gekk hann í høgaloft
fyri sína móður inn.
42 “Sit væl, frúgvin Ingibjørg,
kurteis sum hin ljósa!
Vilt tú ikki ein høvdinga
tær fyri Bretland kjósa?”
43 “Hoyr tað, ungi Grímur,
siga vil eg tær eina,
bæði eiga vit faðir ein
og móður fullvæl reina!
44 Hoyr tað, ungi Grímur,
siga vil eg tær inni,
bæði eiga vit faðir ein,
og móður fullvæl svinna!”
45 Gud lati ongan tílíkan son
tílíkar lutir biðja!
Tá vá hann sína sælu systur,
tá gjørdi hann tað triðja.
46 Svarar hansara sæla móðir,
steig um kirkju fram:
“Aldri náði Gud sálini,
sum hetta verkið vann!”
47 “Hoyr tað, mín hin sæla móðir,
sig mær satt ífrá:
hvar á landi er tann vív,
sum mær er sámi at fá?”
48 “Serklands kongur dóttur eigur,
har vil eg tær vísa,
kanst tú hana til konu fá,
hon kann títt lív væl prísa.
49 Serklands kongur dóttur eigur,
hava hana menn við orði,
henni er stólur av gulli gjørdur
framman av kongins borði.”
50 So letur ungi Grímur
síni skipini gera,
allar letur hann streingirnar
av reyðargulli vera.
51 So letur ungi Grímur
byggja skipini stór,
bæði letur hann á tey leggja
virtur og so bjór.
52 So letur ungi Grímur
byggja skipini síni,
bæði letur hann á tey leggja
virtur og so vín.
53 Vant hann upp síni silkisegl,
gull við vovin rand,
strykar ei á bunkan niður
fyrr enn við Serkland.
54 Føgur var tann snekkjan,
kendi fagurt land,
læt hann síni akker falla
á so hvítan sand.
55 Tað var hin ungi Grímur
heim í garðin fór,
úti frúgvin Ingibjørg
fyri honum stóð.
56 “Statt væl úti, frú Ingibjørg,
hin kurteisa og ljósa!
Vilt tú ikki meg ein høvding
tær fyri landi kjósa?”
57 Svaraði frúgvin Ingibjørg,
sló tað upp í gamni:
“Ert tú nakað borin til
at taka við konganavni?”
58 “Heiðin eri eg sum annar hundur.
trølli líkari sum træli,
eg fái ikki kongur verið
fyri manga synda bragði.”
59 “Tú hevur dripið faðir tín
og aðrar reystar menn,
illa hevur tú Bretland reitt,
sum gitið man verða enn.
60 Tú hevur dripið faðir tín
og aðrar reystar dreingir,
illa hevur tú Bretland reitt,
sum gitið man verða leingi.”
6l. Svaraði frúgvin Ingibjørg
fyrsta orði tá:
“Far tú tær at Jaltrisá
og vaska tær og tvá!”
62 Hann fór land av landi fram,
mangan villini stíg,
uppi undir Geldisbakka
har læt hann sítt lív.
63 Uppi undir Geldisbakka
legði hann síni bein,
sálin spælir í himmiríki,
hon hevur so góðan heim.
64 Ingibjørg situr á Serklandi,
líður tann harmin tunga,
hon vil ongan ediling lova
eftir tann Grím hin unga.
65 Ingibjørg situr á Serklandi,
hon líður tann harmin mesta,
hon vil ongan ediling hava
eftir Grím hin reysta.
CCF 56 C
TSB E 35
Handrit: Savnið hjá Napoleon Nolsøe. Føroya Landsbókasavn F IV vol. I, Nr. 9 s. 53.
Útgávur:
1. Føroya kvæði (Christian Matras greiddi til útgávu, 1942) Band II, Teil 3, s. 351.
2. Føroya kvæði (Inngangur og úrtøk eftir Dánjal Niclasen, 2000) 14. bind, s. 24.
Heimild: Úr Nólsoy: Napoleon Nolsøe (1809-1877), Tórshavn, 1840.
Drotningin ber son undir belti. Spátt er, at hann fer at beina fyri faðir sínum og elva móðurini mikla sorg.
Tí verður drongurin Grímur sendur út í skógin at vera. Hann veksur til, og fosturfaðir hansara sigur honum frá um foreldrini og spádómin. Hann drepur fosturfaðirin og fer til pápa sín, kong. Frábr. B: Hann drepur kong og drotning, foreldur síni. Onnur frábr.: Hann biður kong um hond dóttur hans. Tá ið kongur greiðir frá, at hon er systir Grím, drepur Grímur bæði faðir og systur. Móðir hansara mælir honum til at biðja um eina aðra prinsessu. –
Grímur siglir til fremmant land og biður um kongsins dóttur. Hon minnir hann á allar syndirnar, hann hevur útint, og biður hann fara til eitt ávíst stað og vaska sær. Tá ið Grímur kemur hagar, doyr hann, og sál hansara fer til himmals.
á føroyskum: CCF 56 (bert á føroyskum)


text:
6. mars 2002Nr. 17
Løgtingslóg um adressur
Samsvarandi samtykt Løgtingsins staðfestir og kunnger løgmaður hesa løgtingslóg:
Tilluting av adressum
§ 1. Allar bústaðar- og vinnueindir, hús, bygningar, grundstykki og almenn tilhaldsstøð skulu verða tillutað eina adressu.
§ 2. Adressan skal í hvørji bygd sær eyðskilt og eintýtt siga, hvar adressueindin er.
Stk. 2. Adressan verður sett saman av:
1) navni, sum vísir til adressuøkið (staðið) í bygdini,
2) nummari, sum skilvíst býtir upp adressuøkið, og
3) einum uppískoyti, um fleiri eindir eru á adressuni.
§ 3. Kommunustýrini eru adressumyndugleiki og hava ábyrgdina av adressutillutingini og umsiting av adressuskipanini í kommununi.
Stk. 2. Kommunustýrið skal fyri hvørja bygd í kommununi:
1) seta navn á vegir og gøtur og eitt nú á býlingar og tún v.m. og harvið býta bygdina upp í hóskandi avmarkað adressuøki, hvørt við sínum serstaka navni,
2) talmerkja adressueindirnar í hvørjum adressuøki,
3) um fleiri eindir eru í sama bygningi ella á sama grundstykki, eyðmerkja tær við uppískoyti til adressuna.
Stk. 3. Kommunustýrið skal leggja seg eftir, at adressurnar í hvørji bygd sær ikki kunnu koma í bland.
Stk. 4. Fyri landsvegastrekki skal navnið ásetast í samráð við landsvegamyndugleikan. Tá adressuøki fer um kommunumark, skal samráðast við grannakommununa.
Stk. 5. Kommunustýrið kann broyta talmerkið á einstøku adressueindunum.
§ 4. Kommunustýrið skal síggja til og bera kostnaðin av, at neyðug skelti og tilvísingar verða sett upp, og kann um neyðugt seta upp skelti v.m. inni á privatari ogn.
Stk. 2. Tá kommunala adressuskipanin er góðkend sbrt. § 7, stk. 2 skal kommunustýrið geva eigaranum boð um, hvørja adressu adressueindin hevur fingið tillutað. Á sama hátt skal vera, tá nýggjar adressur verða tillutaðar, ella tá adressur verða broyttar.
Stk. 3. Kommunustýrið kann avgera, at eigarin fyri egnu rokning skal seta skelti við húsanummari á bygningar v.m.
Stk. 4. Neyðug skelti skulu setast upp skjótast gjørligt eftir, at kommunala adressuskipanin er góðkend sbrt. § 7, stk. 2.
§ 5. Í kommununi skal adressunavn og nummar skrásetast á kort í hóskandi stødd. Adressukortið skal dagførast, tá nýggjar adressur verða tillutaðar, og tá adressur verða broyttar.
§ 6. Kommunustýrisins avgerðir eftir hesi lóg kunnu ikki kærast til annan fyrisitingarligan myndugleika. Tó kunnu avgerðir, tiknar sbrt. § 4, stk. 1, kærast til landsstýrismannin.
Landsadressuskrá
§ 7. Landsstýrismaðurin skipar fyri, at sett verður á stovn ein landsadressuskrá, sum er yvirlit yvir allar adressur í landinum. Skráin er almen.
Stk. 2. Kommunustýrini skulu geva upp til góðkenningar og skrásetingar í landsadressuskránni allar tillutaðar adressur í kommununi og skulu somuleiðis geva upp allar broytingar í adressutillutingini.
Stk. 3. Tá adressa verður upptikin í landsadressuskránna, skal hon eyðmerkjast við eintýddum talmerki og staðbindast við tilknýti til alment viðurkenda kortskipan.
Ymiskar ásetingar
§ 8. Landsstýrismaðurin kann seta greiniligari reglur fyri, hvat adressuøki og adressueindir eru, og um hvussu farast skal fram, tá adressutillutingin verður framd v.m.
§ 9. Landsstýrismaðurin kann áseta reglur um gjøld fyri útskriftir úr skránni.
§ 10. Landsstýrismaðurin kann seta kommunum, sum innan 3 ár eftir, at henda lóg er komin í gildi, ikki hava givið upp til góðkenningar og skrásetingar í landsadressuskránni allar tillutaðar adressur í kommununi, eina freist upp til 6 mánaðir at geva kommunalu adressuskipanina og broytingar í henni upp til góðkenningar og skrásetingar í landsadressuskránni.
Stk. 2. Verða adressuskipanin og broyting í adressuskipanini ikki latnar landsadressuskránni innan ta av landsstýrismanninum settu freist sbrt. stk. 1, kann landsstýrismaðurin lata kommunalu adressuskipanina og broyting gera fyri kommununnar rokning.
§ 11. Henda løgtingslóg fær gildi dagin eftir, at hon er kunngjørd.
Tórshavn, 6. mars 2002
Anfinn Kallsberg (sign.)
løgmaður


text:
Støðan í dag er tann, at politiskir flokkar, løgtingslimir og valevni ikki eru áløgd at upplýsa alment um møguligan privatan stuðul. Hetta ger, at almenningurin ikki veit um og í hvønn mun politiskir flokkar, løgtingslimir og valevni eru privat stuðlaði og harvið hava ávíst fíggjarligt tilknýti til privatar stuðlar.
Hetta skrivaði Tjóðveldi í tíðindaskrivi mánadagin um uppskoti, sum Kristina Háfoss hevur lagt fram vegna flokkin. Hetta uppskotið skal til 1. viðgerð í tinginum í dag, og Tjóðveldi ynskir at broyta støðuna, so at politisku flokkarnir í framtíðini skulu føra rokniskap, sum m.a skal fevna um hvar frá privatur stuðul kemur, og hvussu stórur hann er, umframt at einstakir løgtingslimir og einstøk valevni skulu upplýsa hetta.
Kristina Háfoss sigur millum annað, at hetta er fyri at tryggja at tað er fult gjøgnumskygni. Hetta málið skal eftir viðgerðina beinast í Rættarnevndina Líknandi lógaruppskot varð lagt fram á Løgtingi í 2014 men varð ikki samtykt.
Umframt hesa viðgerðina, verður eisini uppskot til samtyktar um at góðkenna sáttmála um at forða fyri óskipaðum fiskispaki í altjóða sjógvi í Íshavinum. Hetta málið verður beint í Uttanlandsnevndina. Til seinast á tingfundinum í dag verður framløga.


text:
- Tíðindi, mentan og ítróttur
Fólkatingið fyrsta fundin
Nývalda Fólkatingið, ið varð valt á valinum 5. juni, hevur fyrsta fundin í dag. Á skrá er val av fyribils formanni og val av eini fyribils nevnd, ið skal góðkenna fólkatingsvalið.
Fundurin byrjar klokkan 11 okkara tíð. Fólkatingið hevur longu fund aftur í morgin. Tá verður formaður valdur, og eisini verður formansskapurin valdur.
Sjúrður Skaale úr Javnaðarflokkinum og Edmund Joensen úr Sambandsflokkinum vórðu valdir í Fólkatingið fyri Føroyar á fólkatingsvalinum 5. juni.
Enn er ongin stjórn skipað í Danmark eftir valið. Mette Frederiksen, forkvinna í Javnaðarflokkinum, stendur á odda fyri samráðingum.


text:
Orð: E.B. – J.A. Hultman
Lag 1: A.P. Berggren
Lag 2: Jens Guttesen
Týtt: Victor Danielsen
1. Sov í friði, kæri skattur,
hvíl í grøvini í frið,
til tú brátt í hvítum klæðum
einglunum skalt savnast við.
Har, hvar følnað rósan reyð
reisist upp til lív frá deyð.
2. Tú vart tínar móður gleði,
faðirs kærleik átti tú.
Men nú skiltist tú frá okkum,
fórt av fold til himmalbú
til at vera honum hjá,
sum á fold tú trúði á.
3. Fyri trónuni tey standa,
øll tey frelstu møtast glað,
heilsast har í ljósins staði,
har, hvar nátt ei dimmir dag.
Har hvar ævigt alt er nýtt,
Lambsins prís har ljóðar frítt.
4. Áh, vit kunnu mangan spyrja,
hví so stutt á fold tú gekk
sum ein lítil sólskinsstrála
– so tú brádligt heimboð fekk.
Vildi Harrin til sín inn
draga nærri vári sinn?
5. Men um enn várt hjarta bløðir,
takka vit tó fyri teg.
Skjótt skal Harrin okkum flyta
heim av hesum sorgarveg.
Til vit møtast aftur sæl,
inntil tá – farvæl, farvæl!


text:
Norðoya Fólkafloksfelag hevur havt triðja og seinasta uppstillingarfund.
Uppstillaði eru Jákup Mikkelsen, Elsebeth Mercedis Gunnleygsdóttir, Eyðstein Poulsen og Hans Jákup Kallsberg.
Jákup Mikkelsen hevur sitið á tingi frá 2002-2015 og hevur eitt tíðarskeið verið landsstýrismaður í Fiskivinnumálum. Í farna valskeiði hevur Jákup Mikkelsen verið formaður fyri tingbólkin hjá Fólkaflokkinum, formaður í Uttanlandsnevndini og limur í Fíggjarnevndini. Umframt hetta hevur hann sitið 12 ár í Klaksvíkar Býráð.
Elsebeth Mercedis Gunnleygsdóttir hevur sitið á tingi frá 2011-2015 og í Klaksvíkar Býráð frá 2008-2015. Í farna valskeiðið hevur Elsebeth verið forkvinna fyri Rættarnevndina og limur í Trivnaðarnevndina.
Eyðstein Poulsen varð uppstillaður á listanum til seinasta løgtingsval og hevur sitið í Klaksvíkar Býráð frá 2012-2015.
Hans Jákup Kallsberg hevur 20 ár á baki í bygdaráðspolitikki á Viðareiði og er í løtuni borgarstjóri. Tað er fyrstu ferð Hans Jákup Kallsberg er uppstillaður til løgtingsval.
Norðoya Fólkafloksfelag


text:
Grein: Jóannes Hansen/in.fo
Tvey umfør í Runavík Open 2017 eru á skrá í Løkshøll ídag. Telvararnir sessaðust longu klokkan níggju. Nú er sjeynda umfar, og klokkan 15 verður farið undir áttanda umfar. Níggjunda og síðsta umfar verður klokkan 14 í morgin.
Í gjár var tað av bestu føroysku telvarunum bara Høgni Egilstoft Nielsen, sum vann fulla úrtøku.
Bestu føroysku telvararnir hava nú telvað í altjóða kappingum í tríggjar vikur á rað, og kanska eru teir farnir at møðast.
Í gjár tapti John Rødgaard við hvítum ímóti GM Deep Sengupta (2587), sum hevur hægsta styrkistalið av øllum í hesi kappingini.
Rógvi Egilstoft Nielsen (2340) tapti við svørtum ímóti íslendinginu Simon Thorhallsson (2059), meðan tað eydnaðist Høgna Egilstoft Nielsen (2354) at vinna við hvítum ímóti WIM Fiona Steil-Antoni (2183).
Sjúrður Thorsteinsson (2190) telvar í morgun við svørtum ímóti IM Yi Xu (2465) úr Kina.
Í sjeynda umfari telvar Høgni Egilstoft Nielsen ímóti umkreinska stórmeistaranum Stanislav Savchenko (2479). Hann vann í fyrsta umfari og hevur síðani telvað remis fimm ferðir á rað.
Í fjør vann íslendingurin IM Guðmundur Kjartansson (2435) Runavík Open. Nú er hann ein av tveimum, sum eru á odda við fimm stigum.
Undan sjeynda umfari sá toppurin soleiðis út:
GM Nikita Maiorov (2521) Hvítarussland 5
IM Guðmundur Kjartansson (2435) Ísland 5
GM Stinath Narayanan (2517) India 4 ½
GM Deep Sengupta (2587) India 4 ½
GM Igor Khenkin (2552) Týskland 4 ½
IM Sarin Nihal (2487) India 4 ½
GM Xu Yinglun (2518) Kina 4 ½
GM Oleg Korneev (2553) Spania 4 ½
GM Mikhail Ulybin (2528) Russland 4 ½
Fremstu føroyingarnir
FM Høgni Egilstoft Nielsen (2354) 4
IM John Rødgaard (2332) 3 ½
Sjúrður Thorsteinsson (2190) 3 ½
6. umfar d. 2017/11/24 kl. 15:00


text:
Vit leypa – fyri lívinum og fyri gleðini og frá øllum tí, sum tyngir okkum. Vit leypa, tí vit tora, tí vit skulu, tí vit klára ikki at lata vera. Uttan at vita, um vit lenda á beinunum, ella detta á reyvina. Vit leypa inn í lívið við hoppandi gleðini hjá barninum og prutlandi forvitni. So við og við verður spæl til kapping og kapping til lívsins støðugu tyngdarmegi. Og tá detta vit. Einsamøll og saman. Í eldhuga og av møði. Og kanska seta vit á og leypa. Aftur…
Jump er ein sýning um at leika, leypa, hoppa, detta, snáva og um at reisa seg og finna fótafestið. Við lopinum sum útgangsstøði, mugu vit øll bera okkara feilir í so stóran mun, at tað kanska í síðsta enda eydnast.
Listaligi leiðari og koreografurin hjá Uppercut Danseteater Stephanie Thomasen og viðurkendi ísraelski koreografurin Ofir Yudilevitch hava við JUMP slept pallgólvinum og bjóðað tyngdarmáttinum av á einum serligum Air Floor. Hiðani verður sýningin lyft upp í heilt nýggj luftløg – koreografiskt, visuelt og tekniskt. Altíð við vágaðnum sum treyt.


text:
Klaksvíkingurin og KÍ-fjepparin um ein háls, Eyðstein Poulsen, streyk avstað við 1. plássinum í tippikappingini á Sona appini. Hann fekk í alt 102 stig av møguligum 135 stigum.
KÍ er Føroyameistari 2019, og tað er Eyðstein Poulsen úr Klaksvík eisini. Hann er Føroya besti tippari. KÍ-fjepparin gjørdist endaligi vinnarin av stóru tippikappingini á Sona appini. Á gullveitsluni hjá KÍ leygarkvøldið fekk Eyðstein handað vinningin, ið er ein flogferð fyri tvey til New York.
Undan FM-finaluni í Gundadali lá Eyðstein Poulsen á odda við 97 stigum, men beint í hølinum á øðrum og triðja plássi lógu ávikavist Fríði Jacobsen og Óli Joensen við 95 stigum hvør. Við fimm røttum í síðsta og 27. umfari skumpaði Eyðstein tó alla kapping til viks og kann harvið kalla seg Føroya besti tippari 2019.
Á øðrum og triðja plássi komu Óli Joensen og Poul Færø.
Í alt 3.297 fólk hava luttikið í tippikappingini á Sona, og spenningurin hevur verið í hásæti alt kappingarárið. Høvuðsvinningurin varð latin av Fonn Flog.
Sona takkar øllum fyri luttøkuna og ynskir Eyðsteini hjartaliga til lukku við vinninginum og heitinum sum Føroya besti tippari 2019.
Um tú veitst okkurt, sum VP ikki veit - skriva so til vp@vp.fo


text:
Tí hevur Tjóðveldi í dag lagt fram lógaruppskot á Løgtingi, sum gevur Bústøðum heimild til, at veita lán til ein part av byggikostnaðinum av bústøðum uttanfyri størru býirnar.
Endamálið er at tryggja, at tað skal vera møguligt at byggja egnan bústað kring alt landið.
Hetta er ikki støðan í dag. Tí lánitreytirnar eru ymiskar í størru býunum, í mun til á bygd og uttanfyri størru býirnar. Hetta vil Tjóðveldi hava loysn á.
Støðan í dag
Tað er trupult at fáa fígging til at byggja sethús, ella at endurnýggja eldri hús, uttanfyri størru býirnar í Føroyum. Orsøkin er, at marknaðarvirðið uttanfyri størru býirnar ofta er væl lægri enn kostnaðurin av at byggja húsini, og fíggingin er treytað av marknaðarvirðinum.
Dømi eru um, at persónar, ið hava fingið noktað fígging til at byggja hús á bygd, hava fingið játtað eitt uppaftur hægri lán til ein bústað í Tórshavn. Tað er sostatt ikki gjaldsevnini hjá teimum sum skulu byggja, ið forðar fyri, at fleiri bústaðir verða bygdir úti um landið, men heldur tað, fíggingarmøguleikarnir eru so ymiskir, tí marknaðarprísirnir á bygdum húsum eru so ymiskir. Verandi lóg um fíggjarligt virksemi, sum peningastovnarnir sjálvandi skulu halda, hevur hesa avleiðing.
Samfelagsliga er avleiðingin, at fólk ikki hava sama møguleika at byggja hús á bygd, sum í størru býunum. Hetta skundar eisini undir, at alsamt fleiri búseta seg í størru býunum. Og hetta leggur enn størri trýst á húsaprísirnar í størru býunum.
Loysn
Bústaðir tryggjar, at øll fólk í Føroyum, ið ynskja at byggja egin hús, og hava neyðugu inntøkurnar og gjaldsevnini, hava javnbjóðis møguleika fyri hesum – eisini á bygd.
Bústaðir fær heimild til, at veita lán við veð í føstu ognini. Hetta er tó bert galdandi fyri bústaðarbygging uttanfyri størru býirnar.
Bústaðir kann bjóða eitt lán, ið fevnir um tann partin av láninum, ið bankin ikki kann bjóða. Tó ongantíð meira enn upp til 100% av metingarvirðinum.
Hetta er sjálvandi treytað av, at tey, ið søkja um lán, hava neyðugu inntøkurnar og gjaldsevnini til, at rinda lánið aftur.
Peningastovnar bjóða oftast um 80% av metingarvirðinum, tá húsini eru liðug. Men av tí, at metingarvirðið ofta liggur undir byggikostnaðinum, tá bygt verður uttanfyri størru býirnar, so er 80% av metingarvirðinum, væl minni enn 80% av byggikostnaðinum – ofta helst um 60%.
Bústaðir vil kunna bjóða upp til 100% av metingarvirðinum, tvs. 20% afturat teimum 80%, ið bankin vil kunna lána. Sostatt kann bankin lána 80% og Bústaðir lána 20%. Hóast hetta gevur 100% av metingarvirðinum tá húsini eru liðug, so vil hetta samanlagt, í nógvum førum, helst svara til umleið 80% av samlaða byggikosnaðinum.
Ætlanin er, at Bústaðir skal kunna veita lán til vanligar bústaðir, ikki til bústaðir, ið kosta meira enn vanligt. Tí er ætlanin, at landsstýrismaðurin í kunngerð ásetir loft á fermetrakostnaði v.m., ið skal til, fyri at Bústaðir kann veita lánið.
Seinastu 4 árini eru fleiri átøk framd fyri at loysa bústaðaravbjóðingina, at fáa meira fjøltáttað bústaðarmynstur, og at geva fólki møguleika fyri, at fáa til vega ein bústað, ið hóskar til, har tey eru í lívinum.
- Bústaðir fekk í 2016 heimild at útskriva lánsbrøv ella taka lán við trygd í føstu ognunum, á 250 mió. kr. Hetta hevur gjørt, at farið er undir at byggja fleiri enn 200 bústaðir afturat, og at Bústaðir í 2020 fer at hava um 400 tøkar leigubústaðir. Lógaruppskot er hartil lagt fyri Løgtingið um, at økja heimildina við 250 mió. kr. afturat.
- Kommunurnar hava fingið heimild at byggja eldrabústaðir til fólk í aldrinum 60+.
- Bústaðir er farið undir at byggja nýggjar lestrarbústaðir í Vági, og verður farið undir lestrarbústaðir í Klaksvík í næstum.
- Landsstýrið setti pening av í fíggjarlógunum seinastu árini, og settið samanlagt 200 mió. kr. av í 5 ára játtanarkørmunum, til at byggja nýggjar bústovnar og fleiri vardar bústaðir til fólk við serligum avbjóðingum.
- Familjuískoyti varð sett í verk í 2016 til barnafamiljur, sum hava fíggjarliga trong kor. Hetta er ein upphædd, ið barnafamiljur m.a. kunnu nýta til, at rinda fyri bústað, og hevur hetta gjørt tað lættari hjá barnafamiljum við fíggjarliga trongum korum, at fáa hóskandi bústað.
- Lógaráseting um býlisskrá og heimild til leigunevndina at forða fyri órímiligum leigukostnaði eru eisini millum samtyktu ásetingarnar seinastu árini.
Men meira má gerast, og hetta uppskotið er liður í hesi tilgongd.
Kristina Háfoss, løgtingskvinna og framsøgufólk Tjóðveldis í bústaðarmálum: “Tað skal sjálvandi bera til, at byggja egnan bústað kring alt landið. Soleiðis er ikki í dag. Hetta ger, at enn fleiri velja at byggja í størru býunum, og trýstið á bústaðarmarknaðin har veksur. Skulu vit tryggja bústaðarbygging kring alt landið, er neyðugt við átøkum, fyri at tryggja, at javnbjóðis møguleikar eru, at fáa lán til bústað uttanfyri størru býirnar. Hetta lógaruppskotið loysir ta avbjóðingina”.
Á Løgtingi, 4. novembur 2019
Tjóðveldi
Um tú veitst okkurt, sum VP ikki veit - skriva so til vp@vp.fo


text:
Farna vikuskifti var HM í ambođsfimleiki í París í Frankaríki - FIG World Cup Challenge.
Í kappingini luttóku 31 lond, har av 60 á kvinnusíđuni og 110 á mannfólkasíđuni. Harumframt vóru tilsamans 215 dómarar og samskiparar, har ímillum okkara egni Pól Esper H. Hansen, sum dřmdi gólv og lop.
Hetta er ađru ferđ, at Pól Esper dřmir eina altjóđa kapping. Fyrstu ferđ, hann dřmdi, var til World Cup Challenge 2017 í Ungarn. Pól Esper fekk prógv sum altjóđa dómari í apríl 2017, og er hann ein av trimum fřroyingum, sum eru altjóđa dómarar í dag.


text:
Myndir: Fiskastykkið hevur latið upp
Vinna20-06-2019 - 15:05 - Jóanis Albert Nielsen
Í dag lat nýggj kafe upp í hugnaligum hølum í Sandavági. Kafe’in, ið ber heitið Fiskastykkið, er partur av gomlum pakkhúsi, ið liggur við fiskastykkið Úti á Gjógv í Sandavági. Fiskastykkið og pakkhúsini vóru frá 1912 brúkt til at turka og pakka klippfisk.
Í arbeiðinum at umvæla tað ovasta pakkhúsið, hevur dentur verið lagdur á at varveita søgulig eyðkenni frá klippfiskatíðini.
Stutt um Fiskastykkið: Kafe’in fer at borðreiða við løttum og leskiligum rættum við støði í lokalum rávørum – serliga fiski. Harumframt ber til at njóta ein góðan kaffimunn við onkrum søtum afturvið.
Meira um Fiskastykkið seinni.


text:
Vinna
Ein elektronisk lásaskipan gevur tær stýring á, hvør er hvar og nær.
Elektroniska lásaskipanin er sera væl hóskandi, har brúk er fyri betri trygd, lættari umsiting og neyvari stýring.
Lásakipanin minkar um útreiðslur í sambandi við burturmistar lyklar og útskiftan av mekaniskum lásum. Hetta við at burturmisti elektroniski lykilin lættliga verður strikaður úr skipanini.
Tað kann altíð staðfestast, hvør hevur verið á staðnum, um nakað óregluligt er farið fram. Hetta við at skipanin skrásetur allar hendingar í einum loggi.
Skipanirnar ið vit umboða eru frá Dormakaba og fáast hesar bæði sum online, offline ella sum samansett av báðum. Lás og lesara fáast í ymiskum sniðum og kunnu setast á flest allar hurðar.
Skipanirnar eru sera brúkarvinarligar, so tú kanst upprætta ein nýggjan lykil skjótt og einfalt. Við eini online skipan kanst tú stýra lásinum umvegis app.
Set teg í samband við okkum fyri at hoyra nærri um elektronsika lásaskipan.
PRIVAT
MobileKey
MobileKey er ein sera væl hóskandi lásaskipan til heim, summarhús ella íbúðarhús. Til ber at opna lásið við fjarstýring, kotutastatur ella frá snildtelefon.
Eisini ber til at opna lás frá snildtelefon, teldu ella teldli, umvegis internetið. Til ber at síggja um lásið er opið ella læst.
Um tú leigar títt summarhús út umvegis t.d. Airbnb, so ber til at senda ein elektroniskan lykil við teldupost til leigaran.
Við hesum kann leigarin sleppa inn í summarhúsið, bert við at brúka sína snildtelefon. Tú ásetur tíðina nær og hvussu leingið lykilin hjá leigaranum skal rigga.
Hevur leigarin ikki snildtelefon, so ber til at hava eitt tastatur við hurðina, soleiðis at leigarin altíð kann sleppa inn, hetta bert við at tøppa kotuna inn, ið tú hevur upplýst honum.
Hotel skipan
Trygdartøkni umboðar dormakaba, ið er ein av fremstu veitarum í heiminum innan elektronisk lás og stýriskipanir til hotel.
Umfarmt lás og stýriskipanir veita vit eisini pengaskáp til kømur, hurða automatik, herundir karusell hurðar til móttøku, hurðapumpur osv.


text:
Orð: Eliza Edmunds Hewitt (1. og 2. ørindi og niðurlagið) og Jóhan við Neyst (3. ørindi)
Lag: William James Kirkpatrick
Týtt: Jóhan við Neyst (1. og 2. ørindi og niðurlagið)
Upprunaheiti: Oh for a heart whiter than snow
1. Hvítari ger meg enn hvítasta snjó,
synd mína tváa kann eina títt blóð.
Reinsa burt sjálvgóðsku, hugmóð og stríð
í tínum blóði, mín sál hon er frí.
Niðurlag: Hvítan meg ger, hvítari enn snjó,
lær tú meg at boða tey tíðindi góð,
at blóð títt enn er ein frelsandi flóð.
Hvítari ger meg enn hvítasta snjó.
2. Hvítari ger meg enn hvítasta snjó,
lær meg at fylgja tær á tíni slóð.
Hvílu mær gev nú við trúgv bert á teg,
tá fari eg hagar, tú sendir meg.
3. Hvítari ger meg enn hvítasta snjó,
reinsa mítt sinni í náðinnar flóð.
Um myrku skýggini leggjast meg á,
í tínum blóði er megi at fá.


text:
Tað tyktist sum um veðurguðarnir høvdu avgjørt at geva luttakarunum á fimtu kerjar-renningini eina serliga avbjóðing. Nógvi vindurin og kalda regni foraði tó ikki luttakarunum og fóru útvið 300 luttakarar avstað tá starturin fór. Áðrenn komi var so langt, segði Katrin Joensen nøkur orð, og ungir hvirlu íðkarar skipaðu fyri felags upphiting.
Luttakararnir kundu velja millum at renna 1,5, 5,5 ella 10,5 km. Stytsti teinur var út eftir kappríðingarbreytini, og so var lítil rundingur runnin og síðan heim aftur eftir kappríðingarbreytini. Miðteinurin var runt eftir rossagøtunum, meðan tey, ið høvdu hug at taka longsta teinin, komu langt niðan í Havnardal, áðrenn tey vendu og runnu heim aftur. Lagið var gott, tá tey komu heim aftur, hvørt tað var ein væl yvirstaðin dystur móti veðurguðunum ella lokkandi heitt kaka og bollar, ið gjørdu munin, er ilt at siga.
Ætlanirnar um at nýta telt ella hugnaligu plantasjuna (Kerjar) at servera kakao forbjóðaði seg sjálvar, men tá er gott at hava góðan samstarvspartnara, tí flutt var inn í Kerjalon við kakao og bollum.
Sum heild eydnaðist tiltakið væl, bæði orsakað av góðu stuðlunum: Hotel Føroyar, Intersport, Niels L. Arge og Føroya Bjór, og við góðari hjálp frá nógvu hjálparunum, sum aftur í ár tryggjaðu, at tey praktisku viðurskiftini riggaðu. Vit gleða okkum longu til 2015 og vóna, at nógv fara at seta ein kross í kalendaran.


text:
Í sambandi við at Ferðslulógin er broytt, er bert loyvt føraranum at koyra á prutli eftir 1. september í ár.
Í sambandi við at Ferðslulógin er broytt, er bert loyvt føraranum at koyra á prutli eftir 1. september í ár.
Hetta hevur við sær at prutl ið verða skrásett eftir henda dato, bert skulu vera útgjørd til at koyra við einum persóni, sambært stakfyriskipanirnar frá danska Ferðslustýrinum, part 1.03.042 og part 10.01.042, sum eisini er galdandi í Føroyum sambært kunngerð nr. 105, frá 1995.
Soleiðis skulu møguligir fóthvílarar og haldireim til ferðafólk takast av prutlinum áðrenn tað kann verða skrásett.


text:
Árligt skrásetingarblað
Á hvørjum ári er tilgongdin at feløgini í FUR – bæði limafeløg og lokalfeløg, lata inn árligt skrásetingarblað til tess, at FUR hevur dagførdar grundleggjandi upplýsingar um feløgini.
Formliga er tað eisini avgerandi, at limafeløgini skráseta síni lokalfeløg, sum sostatt eru at meta sum lokalfeløg hjá limafelagnum.
Freistin at lata inn árliga skrásetingarblaðið er 15. februar á hvørjum ári.
Árliga skrásetingarblaðið inniheldur m.a. teldupostadressuna hjá felagnum, har FUR síðani sendir umsóknarblaðið til árliga stuðulin til.
Í skrásetingarblaðnum skulu í minsta lagi vera upplýsingar um endamál, nevndarlimir, umboðsstjórnarlimir, limatal pr. 31.12. og lokalfeløg hjá limafelagsskapinum. Aftur at hesum, kann starvsstjórnin eisini biðja um aðrar upplýsingar.
Skrásetingarblaðið verður javnan dagført av tí, at tørvurin á upplýsingum broytist. Tess vegna verður árliga skrásetingarblaðið sent feløgunum fyrst í januar mánaði á hvørjum ári.
Skrásetingarblaðið 2019 er tøkt her.
Hevur felagið lokalfeløg, skal eisini skrásetingarblað um lokalfeløg latast inn.
Skrásetingarblaðið um lokalfeløg og næmingafeløg er tøkt her.


text:
Mikudagin, 7. juni kl. 18:00 – 21:00, fer Dorthe Birkmose, sálarfrøðingur og høvundur av bókini ”Når gode mennesker handler ondt”, at halda fyrilestur í Dansifrøi í Havn. Hon fer at tosa um ranguna av etikkinum og vandanum fyri at gerast ráur í arbeiðnum við menniskjum.
Forráan er eitt hugtak fyri einari gongd, har ein gerst meira og meira ráur. Tað er, tá ið fakligheitin ikki er nóg mikið ella ikki røkkur til, at vandi er fyri forráan. Í máttloysisstøðum kann tað gerast í lagi og góðtikið at skelda út, tosa harðari, kveistra fólk burtur, gera til láturs, ignorera og revsa – eisini hjá professionellum, sum vita betri.
Tað kann vera hart at viðganga, at vit kunnu uppliva forráan hjá okkum sjálvum og í arbeiðsbólkinum. Trongdin til ikki at kennast við, undirmeta og royna at fáa ting at síggja betri út kann vera ógvuslig. Men vit verða noydd at tosa um tað, sum er torført, um vit ynskja at gera nakað við trupulleikan.
Tíverri kann fakligheitin hava trong kor orsakað av sparingum og skerjingum, sum verða fjald av einum afturvendandi jaligum málbrúki. Trupulleikar verða í heilum nevndir avbjóðingar, men tað fær jú ikki trupulleikarnir at hvørva.
Tiltakið verður í Dansifrøi í Havn, 7. juni 2017 frá kl. 18 – 21. Góðir atkomumøguleikar hjá fólki í koyristóli.
Skrá:
- Ein søga um forráan
- Ráir tankar, óndar gerðir og loyvdar burturforkláringar
- Okkara málbrúk
Møguleiki verður fyri at seta spurningar.
Kostnaður kr. 150,00. (Pláss er fyri 400 luttakarum og góðir atkomumøguleikar)
Tilmelding fer fram á tilmelding.fo
Stovnar og fyritøkur kunnu tekna til við at skriva til tign@tign.fo
Um fyrilestrarhaldaran:
Dorthe Birkmose er útbúgvin sálarfrøðingur (cand psych) frá Århus Universitet í 2001.
Hon sigur um seg sjálva, at grundstøði hennara er nervasálarfrøðin, men at hon brennur mest fyri etikkinum í arbeiðinum við øðrum menniskjum. Hon er sannførd um, at tað snýr seg um at styrkja fakligheitina og soleiðis tryggja, at starvsfólkini eru nóg sterk til at kunna vera hampulig mótvegis teimum menniskjum, sum tey arbeiða við og skulu hjálpa. Fleiri upplýsingar eru at finna á: www.dorthebirkmose.dk
Litteratur: Birkmose, D. (2013): Når gode mennesker handler ondt – tabuet om forråelse. Syddansk Universitetsforlag.
Møguleiki verður fyri at keypa bókina og fáa hana signeraða. Kostnaður kr. 200,00.


text:
- Tíðindi, mentan og ítróttur
Má velja annan sessin
Meirilutin í Tvøroyrar kommunu hevur enn einaferð samtykt, at Kristin Michelsen skal velja ímillum løgtingssessin og borgarstjórasessin. Tað skrivar in.fo
Tvøroyar kommuna hevur fyrr samtykt, at Kristin Michelsen kann ikki bæði vera løgtingsmaður borgarstjóri í senn. Tað var í desember í 2018, men Kristin Michelsen hevur ikki virt hesa avgerðina, og hevur røkt bæði størvini.
Misti meirilutan í fjør
Í 2018 misti Kristin Michelsen meirilutan í Tvøroyrar býráð, tí Kristina Roest broytti støðu, og nýggi meirilutin tók tá loyvi hjá borgarstjóranum, at røkja báðar sessir, aftur.
Kristin Michelsen sýtti fyri at gera, sum meirlutin segði - millum annað við tí grundgeving, at loyvið, sum býráðið gav honum, at røkja báðar sessir, var galdandi fyri alt valskeiðið.
Men nú er eitt nýtt løgtingsvalskeið byrjað, og meirilutin í Tvøroyar býráð hevur tí aftur samtykt, at Kristin Michelsen skal velja millum tingsessin og borgarstjórasessin.
Fýra atkvøddu fyri, tvey ímóti
Av tí, at Kristin Michelsen fyrr hevur sýtt fyri, at gera, sum kommunustýrið hevur avgjørt, vil meirilutin, at Jógvan Páll Lassen, advokatur, skal taka sær av málinum, og at meirilutin í býráðnum kann samskifta beinleiðis við hann, uttan um borgarstjóran og hansara umsiting.
Kristin Michelsen vil ikki gera viðmerkingar til málið í dag, men setur spurnartekin við, um býráðið hevur loyvi til at gera av, at ein sakførari skal taka sær av málinum uttan um seg og umsitingina hjá sær.
Fýra atkvøður vóru fyri, at áleggja Kristini Michelsen, at velja millum løgtingssessin og borgarstjórasessin, ein var blonk og tvær ímóti.
Býráðið onga viðmerking
Súsanna Bertholdsen, Kristina Roest, Bogi Johannesen og Annika Pearce, sum var á fundi fyri Bjarna Hammer, atkvøddu fyri. Anita Vibergsdóttir og Alvi Mortensen atkvøddu ímóti, og Anfinn Leo, sum var á fundi fyri Kristin Michelsen, atkvøddi blankt.
Anita Vibergsdóttir og Alvi Mortensen halda ikki, at heimildin, at røkja bæði størvini, kann takast aftur, uttan at borgarstjórin er hoyrdur, og uttan at koma við grundgevingum fyri tí, stendur í frásøgnini frá fundinum.
Tað hevur ikki eydnast, at fáa nakra viðmerking frá Tvøroyrar býráð til hesa greinina. Kommunala eftirlitið vil heldur ikki viðmerkja málið í dag.
Sí eisini


text:
Implantat
Mangla ein ella fleiri tenn, kann implantat setast í sum ein rót, og so ber til at seta eina krúnu ella brúgv á implantati. Er tilfeingið av beini ov lítið, so ber eisini til í ein ávísan mun at fáa bein at vaksa aftur, so mikið at til ber at seta implantat í. Hetta er sokallað ”bone regeneration”.
Stutt um implantat, so er tað ein eftirgjørd tannrót úr grundstoffinum titanium. Titanium hevur teir eginleikar, at kroppurin ikki sær hetta sum fremmandalikam og tí veksur implantatið fast í beinið. Á implantatið kann so setast króna ella brúgv.
Bone regeneration (BR) er at fáa bein í tanngarðinum at vaksa aftur, har tað er svunnið. BR verður gjørt á tann hátt, at eftirgjørdir beinpartiklar verða lagdir inn millum bein og slímhinnu, har beinið upprunaliga var. Í hesum øki endurskapar kroppurin so nýtt bein saman við tí eftirgjørda beininum. Tá tað nýggja beinið er lekt og stirknað, ber til at seta implantat í, har tað ikki var møguligt áður – "bone regeneration".
Svinnið av beininum í tanngarðinum kemur millum annað av, at tá ein ella fleiri tenn verða trektar, er natúrliga tyggifunktiónin ikki longur til staðar. Tenn og tyggifunktiónin stimbra beinið í tanngarðinum at tað ikki svinnur.
Á Tannlæknamiðstøðini eru tað serútbúnir tannlæknar, ið seta implantat í.
Vit hava hollar royndir innan implantologi og hava sett implantat í, eisini fyri hinar tannlæknarnar í Føroyum, síðan 1992.
Vit seta fleiri enn 100 implantat í um árið, og eru tí rættiliga royndir, eisini sammet við sertannlæknastovur uttanlanda.


text:
Í viku 27 skipar Roysnið fyri serligari Runt-um-Agn viku. (Runt) Agnið er jú ein serligur teinur Read More…
Varmakeldurenning fríggjakvøldið
Roysnið skipar fyri rennikapping í Fuglafirði nú komandi fríggakvøld tann 30/6-17 í samband við Varmakeldustevnuna. Read More…
Úrslit av Svangaskarði 14/6-17
Treysti og Roysnið skipaðu fyri kapping í gjárskvøldið, úrslit síggjast við at trýsta her
Kapping á Toftum 14. juni
Treysti og Roysnið skipa í felag fyri opnari kapping á rennibreytini á Svangaskarði mikukvøldið 14/6-17. Read More…
‘Grønt er skønt’
Búnin
Sum undanfarin ár, so verður aftur møguleiki at fáa okkara frálíku og vøkru Roysnið klæðir fyri ser-/limaprís (-30%) ein tíð nú í næstum. Read More…
Etapurenningin
Barnavenjing og kappingar
Summarhálvuvenjing & etapurenning
Síðan við venjingartíðunum er nú broytt og sæst her. Vit eru nú farin frá innanduravenjingini og týsdagsvenjingini, Read More…
Úrslit og myndir frá Várkappingini 2017
Seinasta leygdardag skipaðu vit sum kunnugt fyri kapping í Runavík, í samstarvi við FÍF. Hetta var seinasta umfar av vetrarkappiningi 2016/2017, altso umfar nr. 8. Hendan sama kappingin er samstundis kapping um Føroyameistaraheitið í 10 km landavegsrenning. Read More…
Endabrestur og FM 10km
Stóri finaludagurin í TF Vetrarkappingini verður leygardagin klokkan 15.00 í Runavík, tá Roysnið skipar fyri kappingarumfarinum, sum eisini er FM-kapping í 10 km landavegsrenning. Dreingir og gentur renna 5 km. Øll kunnu luttaka. Read More…


text:
Orð: Lina Sandell
Lag: James McGranahan
Týtt: Victor Danielsen
1. Áh, Jesus, títt navn er eitt virki,
eitt skýli hin sorgtunga dag,
í deyða ein bjargandi styrki –
áh, visti øll verðin bert tað!
Títt navn er ein salva, sum grøðir
mítt hjarta, so fátækt og sært,
tað leskar, tá lívið meg møðir,
og styðjar, tá stríðið er hart.
2. Áh, Jesus, títt navn mær í sinni
sum krystal lat skyggja hvønn dag!
Við tí kveikist gleðin har inni,
burt ófrið og kvøl rekur tað;
í trygd skal tað navnið meg bera
um land og um brúsandi sjó;
í tí bert eg sterkur kann vera –
og doyggi eg, livi eg tó.


text:
Í dag er tann STÓRI SJÓMANNADAGURIN - les alla skránna her
Manningin aftanfyri Føroya Sjómannadag hevur verðuliga sett seglini, nú leygardagur er. Skráin er sera fjølbroytt og spennandi. Tað eru kappingar, ókeypis matur og undirhald allan dagin.
LEYGARDAGIN 17. AUGUST
09.00
Føroysku træseglskipini og motorbátar hittast á Pollinum og seta segl.
10.00
Seglskipini koma á Klaksvík og leggja at bryggju innast í krókinum við Stórukaj. Jóhanna TG 326, Westward Ho, Dragin, Brimnes, Norðlýsið og Thorshavn.
10.30
Merkið vundið á stong
Umboð fyri manning, sum hevur longstu leið til Føroya Sjómannadag, heysar Merki í húnar hátt meðan Tjóðsangurin verður sungin.
STÓRT KAFFIBORÐ Á BRYGGJUNI
Tá tjóðsangurin er sungin er borðreitt við Kaffi, Te, Kakao, Sjómannabolla og vinarbreyði á bryggjuni.
10.40
Jógvan Skorheim, borgarstjóri, bjóðar vælkomin.
Høgni Hoydal, landsstýrismaður í fiskivinnumálum, setur Føroya Sjómannadag og handar bestu skipum og bátum í Føroyum, heiðursmerki.
Heiðursmerki handaði til vinnarar av fiskikappingini
og tann sum hevur fiska allar størsta fiskin verður útnevndur Fiskikongur/drotning.
Granskarar frá Havstovuni fara at skera vinnandi fiskin upp á pallinum og greiða í stuttum frá fiskinum.
Skipalista-Kvissin.
Undankapping til stóru finaluna í spurnar kappingini hjá Skipalistanum, sum verður á stóra pallinum kl. 15:15.
Føroyameistarakapping – Vinda hespur upp í noða.
Kappingin er fyri pør.
Tilmelding á pallinum.
Føroyameistararnir fáa eitt vikuskifti fyri tvey í mai á Hotell við fullari pensjón.
Silvurvinnarin fær tinganest frá DAMFAR
Bronsuvinnarin fær tinganest frá DAMFAR
13:00
Stórt Trølla Pætur Rock Show við trølla ommuni og trølla ommudidd lovar eisini at koma.
11.00 – 18.00
Listaframsýningar.
Lydia Petersen, Magna Auðunsson og onnur sýna fram í stóra tjaldinum.
Edward Fuglø hevur opið atelier í gomlu Sýslumans húsunum.
11.00-16.00
Norðoya Fornminnasavn opið
11.00 – 19.00
Rógving fyri børn og ung á flakum í grunnum hyli á bryggjuni.
11.00 – 17.00
Sjórænaraskip og bátar leggja at bryggju og sigla túrar við børnum.
Kaptein Gardar & Stampi skipa fyri SKEIÐI FYRI LÍTLAR SJÓRÆNARAR .
Børn undir og í skúlaaldri kunnu royna sýni kynstur sum Sjórænarar.
Øll, sum klára royndirnar, fáa eitt diplom frá Kaptein Gardar & Stampi.
11.00 – 17.00
Vilt á sjónum:
Uppliving fyri lívið – bæði fyri børn og vaksin
- Túrar við speedbátum, sum ganga 70 míl. …. ÓKEYPIS!!!
- Royn teg hangandi afturúr speedbátum, sitandi á luftpútum…..ÓKEYPIS!!!
11.00 – 17.00
UMBORÐ Á JÓHANNU verða tveir róðursmenn við stýrisvølin, sum eru ílatnir gomul sjóklæðir, hesir greiða frá, hvussu róðursmaðurin stýrir við stýrisvølinum eftir kumpass, greiðir frá um veður og vind, seglføringina, - vísir fram gamlan fiskireiðskap sum ongul, stein, fiskisnøri við teini, blýggjlodd, súlu, vaðbein í lúnning, lippukassan o.a. Fólk kunnu eisini sleppa at kasta snøri.
11.00 – 17:00
UMBORÐ Á WESTWARD HO verða tveir mans ílatnir føroyska húgvu, skipstroyggju, stivlar/tuflur og vøttir - hjálpa fólki at hála t.d. fokkuna ella mesanin - upp og niður, leggja undir lippuna, halda tørn og seta fast á kuffilnaglan. Síðani at gera fallið upp.
11.00 – 17.00
UMBORÐ Á SKÚLASKIPINUM DRAGIN verður Kahúttin rigga um til skúlastovu við øllum tólum og undirvísingartilfari, sum næmingarnir vanliga nýta. Greitt verður frá, hvussu vit ígjøgnum árið nýta skúlaskipið til undirvísing. Eisini ber til at heysa okkurt segl upp og niður.
11.00 - 17.00
Havstovan í stóra tjaldinum á Sjómannadegnum
Prøva-tøkuskipanin til fiskakanningar hjá Havstovuni verður víst í stóra tjaldinum.
Eisini nytrutøka, aldursgreiningar og magakanningar.
13.00 – 19.00
FØROYA ÁTILIGASTA FISKABORÐ
----
JFK bjóðar aftur í ár Fish & Chips á Sjómannadegnum.
Fiskurin er fyrstafloks toskur frá Gadus, meðan chipsini verða framleidd úr nýggjum eplum úr Onglandi, sum eru serliga væl egnaði til endamálið.
Aftur í ár fara brøðurnir Gavin og Craig Lewis frá matstovuni Lewis’s Fish & Grill at kokkast.
Eins og í fjør ársins vinnari av kappingini ”Young Fish Frier of the Year 2019” í Stórabretlandi. Og í ár gjørdist vinnarin ein kvinna - kokkurin Lauren Kellaway frá Kellaway’s Fish & Chips.
JFK hevur sostatt útgjørt seg væl at servera Fish & Chips til allar gestirnar á Sjómannadegnum. Fyri at stytta um tíðina í bíðirøðini, kann hvør persónur í mesta lagi fáa fýra portiónir.
Føroya Bjór bjóðar sodavatn og vatn afturvið.
Opið verður frá kl 13, og so leingi sum fólk ynskja at fáa Fish & Chips.
-----
Bakkafrost á Sjómannadegnum
Bakkafrost eru errin av teirra vælsmakkandi og heilsugóða laksi, aldur á føroysku firðunum. Á Sjómannadegnum fer Bakkafrost aftur í ár at borðreiða við ókeypis smakkiroyndum og verður møguleiki at sleppa umborð á M/S Hans á Bakka.
Legg leiðina framvið og heilsa uppá og royn hesar leskiligu smakkiroyndir.
Hesar fara vónandi at geva tær íblástur til aðrar laksarættir.
-----
Samtakið Christian í Grótinum bjóðar Makrel.
Á sjómannadøgunum í ár hava ger samtakið Christian í Grótinum ein rætt við heittroyktum makreli, sum verður royktur á staðnum og eftir ætlan borðreiddur flógvur.
Afturvið er ein eplasalat og nakað av súltaðum reyðleyki.
Makrelurin er fiskaður í juli 2019 og er rætturin vit bjóða í ár enn eitt dømi um hvussu vit kunnu eta fyrstafloks makrel sum er fiskaður á leiðunum runt Føroyar.
Omaná bjóða vit kaffi og eina rabarbu desert frá Amarant.
-------
KJ Kambsdalur
GRINDA-BURGARI v.m.a. nýbakaðum burgarabolla frá Amerant, steiktur grindabúffur við flødaeplum og kóka fesk grind við spik og eplum og serliga vælsmakkandi heimagjørdum sinnopi. KJ á Kamsdali hevur verið við á Sjómannadegi líka síðan 2005 tá Føroya Sjómannadagur fyri fyrstu ferð varð hildin. Tvøsti kemur frá grind sum doyði í Bø í summar.
---------
13.00 – 17.00
Opið skip umborð á Brimli. Manningin bjóðar heitar vaflur og Kakao.
13.00 - 18.00.
Opið hús á Looknorth.
Til ber at síggja hvussu framleitt verður EPS (flamingo) og hart plast.
Høvið verður at uppliva framkomnu framleiðsluna meðan víst verður runt á virkinum og Looknorth bjóðar kaffi og vaflur.
13.00 - 17.00
Ókeypis kramarísar.
Føroya Sjómannadagur bjóðar ókeypis kramarísar til børn og vaksin.
13.00 – 17.00
Norðoya bjargingarfelag hevur opið skip umborð á bjargingarbátinum Ziska
13.00 – 17.00
Bláikrossur deilir ókeypis ballónir út til børn.
13.00 – 17.00
Silvi skipar fyri fiskidammi í stóra tjaldinum.
13.15
Skera upp grind
Grindamanna Felagið vísir hvussu hvalir verða skornir upp.
Frásøgumaður greiður frá baði á føroyskum og enskum. Tiltaki verður um vit fáa hendur á grindahvali :-)
13.30
Bjargingarroynd við Tyrluni hjá Atlantic Airways og Norðoya Bjargingarfelag.
Samstundis hevur Klaksvíkar Sløkkilið venjing.
14.00 – 17:00
Føroyameistarakapping – Kassastabling
Norðoya MC skipar fyri.
Vinnarin fær stórt tinganes frá DAMFAR
14.00 – 18.00
Silja-Star siglir til Kópakonuna í Mikladali við ferðaleiðara.
Túrurin tekur uml. 50 min. frá tí farið verður úr Klaksvík til lagt verður at bryggju aftur í Klaksvík.
Siglt verður frá Stórukaj:
kl.
14.00
15.10
16.20
18.00
14.00
Føroyameistarakapping - Agnskering
Tilmelding á pallinum.
Vinnarin fær eitt vikuskiftið við fullari pensjón á HOTEL FØROYUM
Silvurvinnarin fær stórt tinganest frá DAMFAR
Bronsuvinnarin fær stórt tinganest frá DAMFAR
14.15
Føroyameistarakapping í egning
Tilmelding á pallinum
Føroyameistarin fær gullheiðursmerki og gávukekk á 5.000 kr. frá Kjølur.
Silvurvinnarin fær gávukekk á 3.000 kr. frá Kjølur.
Bronsuvinnarin fær kr. 2.000 kr. frá Kjølur.
15.00
Føroyameistarakapping í køkubaking.
Heiðursmerki verða givin fyri smakk, kreativitet og teknikk.
ØLL SUM LATA KØKUR TIL KAPPINGINA FÁA GÁVUKORT á kr. 300,-
Køkudómarar: Ranva Knudsen, Jóhanna á Tjaldrafløtti og Olevina Sundsskarð.
Køkurnar skulu latast inn í stóra tjaldinum kl. 13.
Vinningar:
Besti smakkur: Gávukort á kr. 5.000 frá Atlantic Airways
Kreativitetur: Vikuskifti Hotel Hafnia við fullari pensjón
Teknikkur: Gávukort á kr. 3.000,- frá FK
15.00 – 16.00
Harmonikutónleikarar, frá Fuglafjarðar Harmonikufelag, spæla kend løg í stóra tjaldinum.
15.15
Skipalista-Kvissin
FINALAN – spurnarkapping.
Ernst S. Olsen og Gunnar Nolsøe eru vertir.
Vinnararnir fáa Samsung 52” flatskerm frá ELDING
Silvurvinnararnir fáa Gávukort á 1.000 kr. frá FK
15.25
Svimjikapping á Vánni
Svimjifelagið ÆGIR skipar fyri svimjikapping tvørtur um Vánna. Tilmelding hjá ÆGIR.
Kappast verður í bólkum: Menn, Kvinnur (25 ár og eldri), Dreingir og Gentur (undir 25 ár)
Vinningar:
Menn 25 ár og eldri:
Samsung Galaxy Watch active fartelefon frá FØROYA TELE
Kvinnur 25 ár og yngri:
Iphone XR fartelefon frá FØROYA TELE
Dreingir 24 ár og yngri:
JBL flip 4 hátalari frá FØROYA TELE
Gávukort á kr. 1.000,- frá BÓNUS
Gentir 24 ár og yngri:
Plantronics back beat go 600 oyrabúffara frá FØROYA TELE
Gávukort á kr. 1.000,- frá BÓNUS
17. 00
Føroyameistarakapping – Trolbøting
Tilmelding við pallin.
Føroyameistarin fær eitt gávukort á kr. 5.000,- frá Atlantic Airways
Silvurvinnarin fær eitt gávukort á kr. 2.000,- frá FK
Bronsuvinnarin fær eitt gávukort á kr. 2.000,- frá BÓNUS
17.30
Togtogan millum skipsmanningar
Tilmelding á pallinum, 8 persónar pr. lið.
Føroyameistararnir fáa 12 gávukort frá Smyril Line á kr. 1.000,-
Silvurvinnararnir fáa 12 gávukort á kr. 500,- frá BÓNUS.
18.00
Innleiðandi kapping – Sjómannstak
Tilmelding á pallinum
Føroyameistarin fær eitt gávubræv frá Atlantic Airways á 5.000 kr.
Silvurvinnarin fær fávukort á kr. 3.000 frá FK.
Bronsuvinnarin fær gávukort á kr. 2.000 frá FK
18:30
Føroyameistarakapping – Halda dregg
Tilmelding á pallinum
Føroyameistarin far ein Samsung 52” flatskerm frá ELDING
Silvurvinnarin fær gávubræv á kr. 3.OOO frá FK
19.00
Føroyameistarakapping – Sjómannstak
FINALAN
Føroyameistarin fær eitt gávubræv frá Atlantic Airways á 5.000 kr.
Silvurvinnarin fær fávukort á kr. 2.000 frá FK.
19.10 (umleið)
Felagssangur í stóra tjaldinum.
Tá FM í Sjómannstaki er liðugt fara Hans Hjalti Skaale og Hóraldur Joensen at skipa felagsang við sjómannsvísum í stóra tjaldinum á bryggjuni.
20.10
Klaksvíkar Dansifelag skipar fyri tiltaki um Brókatátt í Spaniastovu.
Brókatáttur er yrktur uml.. 1750 um eina hendingaríka útróðrarferð í 1746, har Jóannes Niklasson kemur í holt við eina yvirvaksna flundru.
Jónleif Johannesen, greiðir stutt frá Brókatátti, søgugongd, yrkjara og táttaørindum, sum eru knýttir at havinum.
Jógvan Ravnsfjall, greiðir frá um útróður í Føroyum í uml.. 1750, um tað mundi tá hendingin í Brókatátti fer fram.
Eftir hetta verður farið uppá gólv at kvøða Brókatátt. Jónleif Johannesen skipar.
------
SPANIASTOVA:
Flemish Kap og aðrar perlir á Sjómannadegnum
Eftir frálíku løtuna við Rana Nolsøe band á Summar Festivalinum verður høvið at taka til sín enn fleiri perlir úr sangskríninum í Spaniastovu leygarkvøldið kl 22. Tónleikurin, verður livandi eldri og nýggjari tónleikur, Frændur klassikarar, fleiri av bestu sangunum hjá Rana, sum hava verið nógv framm eftir at Rani byrjaði sum solistur. Nevnast kunnu Flemish Kap, Til Glæmu, Til Hammerhaimb og Føroyar er land mítt. Heimliga Spaniastova verður karmur um eina inniliga konsert har eisini frásøgan fær ein serligan brodd. Leygarkvøldið verður bólkurin mannaður við vælspælandi feðgunum Rani og Eyðun á gitar, og tónleikaligu úrmælingunum Jógvan Fróði Baldvinsson, bas, og Henning Hjalt Nicodemussen, trummur.
Mest lisið í farnu viku
Til Skúlastýrið í Fuglafjarðar skúla.
Sonja: Harragud eg eri troytt av at vera umrødd
Tí er ikki talan um útblaking
Svik avdúkað í Bylgjuni í Runavík
Føroyingur í Argentina: Búskaparstøðan er út av lagi vánalig
Vespureiðrið (128) - 11. nov 2019
Jenis av Rana vónar framvegis at fáa sendistovu í Jerusalem
Frágreiðing frá skúlastýrinum í Fuglafjarðar skúla
Ísland: Útvísing av kvinnu í 36. viku hevur vakt øsing
Pressa, pressa, pressa”!
Sandurin niðanfyri kirkjugarðin
LJÓÐBROT: Íslendskur journalistur um Namibia-gøluna hjá Samherja
Maria Reynstind misti mannin: nú heitir hon á onnur ið hava mist
Íslendskt virksemi í Namibia verður gjølla kannað
Opið bræv til Jóhan Dahl
Eg fekk 10.000 kr. Hetta vóru rørandi boð at fáa.
LJÓÐBROT: Samrøða við Doru Tiberiu á Torvlagnum
Tíðindi á R7 klokkan 12:00 og 15:00
Tit, ikki vit, gjørdu Trump
Rimmar fastur í 3 vikur á Skála - nú gekk
Gullak Madsen letur smíða nýggja Ruth
Rák (48) Elektrisk stimulering av musklum, infrareyður sauna og natúrlækna viðtala
Metis - Øll sendingin - 12. nov 2019
Jógvan Hugo Gardar, journalistur, um Samherja-gøluna: Stórt mál í Noregi
Samband
Postboks 226
FO-600 Saltangará


text:
Vøruúrvæl av Skyvell vørum
Air & Surface
Skyvell Air & Surface beinur burtur ringan lukt úr luft og øllum yvurflatum, skjótt og málrætta.
Virki at forkoma lukti frá royki, skrell, djórum, kropslukt, máling, matvørur, sopp o.a.
Skoyt í vaskivatni. Spræna á gardinur, innbúgv, madrassir, seingjarklæði, stólar, sofur o.a. ið ringur luktur hevur ota seg inn í.
Nýtsluøkið:
- Sjúkrarøkt, Ellisheim, Hotel, Hýrubilar, Matstovur, Biografar, eftir eld- og vatnskaðar o.sf.
Til taks: 100ml, 250ml, 1l og 5l.
Skyvell Gel
Skyvell Gel beinir støðugt burtur ringan lukt alt samdøgrið , 7 dagar um vikuna í umleið 30 dagar.
Kann nýtast allastaðni ið fastur støðugur luktur kemur.
SkyVell Gel hevur ein mildan anga ið spreiðist skjótt. Brúka Gel vegg haldarin fyri størsta virkni.
Nýtsluøkið:
- Vesi, Sjúkrarøkt, Ellisheim, Hotel, Matstovur, Biografar, eftir eld- og vatnskaðar o.sf.
Til taks: 250g dós, 10kg refill og 250g refill.
Skyvell Multi Use
Skyvell Multi Use er sera gott at brúka í reinsitól, vaskimaskinu og sum ískoyti til klæðnavask.
Kann nýtast til teppir, klæði og polstraðar vørur. Beinir burtur luktir av sopp, hýggj, land, lorti, spýggj og sveitta.
SkyVell røkkur djúpt inn í hópin og vevnaðin av klæði fyri at beina burtur teir mest innilokaðu roykir.
Til taks: 100ml spray, 250 ml spray, og 1 litur spray
Luktsaneringsmaskina
Vit hava eina maskinu, sum blæsur turrdamp, ið niðurbrýtur lukt partiklar.
VPS systemið bleiv útvikla til at gera eitt ”turt” spreiði system, til effektivt og sikkurt brúk av Skyvell veskum. Ein ógiftigur, ófarligur og natúrligur lukt fjernari.
Teir smáðu turrdamp partiklarnir treingja inn í teppir, tapet, gardinir, seingjaklæðir, møblar og annað innbúgv. Er eisini vælegna til bilar.